title: Jordan 197

text: Talli teki kauden päätteeksi uuden yhden kauden piste-ennätyksensä. Pisteitä Scumacher ja Fisichella saavuttivat yhteensä 33 kappaletta, mikä oikeutti valmistajien MM-sarjassa jälleen viidenteen sijaan.


title: Jordan 197

text: Lihavointi tarkoittaa paalupaikkaa, "kursivointi" nopeinta kierrosta.


title: Duncan Armstrong

text: Duncan John D'Arcy Armstrong (s. 7. huhtikuuta 1968 Rockhampton, Queensland) on australialainen vapaauimari, joka vuoden 1988 kesäolympialaisissa voitti kultaa 200 metrin vapaauinnissa ME-ajalla 1.47,25 ja saavutti hopeaa 400 metrin vapaauinnissa 0,20 sekuntia maailmanennätyksen uineelle Itä-Saksan Uwe Daßlerille hävinneenä.


title: Duncan Armstrong

text: Myöhemmin Armstrong on toiminut uintikommentaattorina Channel Ninen "Wide World of Sports" -ohjelmassa.


title: Danburiitti

text: Danburiitti on topaasin kaltainen mineraali, joka on kemialliselta koostumukseltaan kalsium-boorisilikaattia (CaB(SiO)). Sitä esiintyy pegmattiteista, sedimenteistä ja metamorfisista kivilajeista. Danburiittia on luonnossa melko yleinen, mutta sitä ei esiinny jalokivilaatuisena useinkaan. Keltaisia, vaaleanpunaisia ja värittömiä kiteitä löytyy Meksikosta. Danburiittia on löydetty myös Boliviassa, Myanmarissa, Japanissa ja Venäjällä.


title: Danburiitti

text: Danburiitti on nimetty ensimmäisen löytöpaikkansa, Yhdysvaltojen Danburyn mukaan vuonna 1839. Värittömät danburiitit ovat säteilytyksen jälkeen värillisiä. Kiven voi sekoittaa topaasiin, apatiittiin ja sitriiniin.


title: Danburiitti

text: Danburiittin muita ominaisuuksia:


title: Bengt Ahlfors

text: Bengt Gunnar Richard Ahlfors (s. 28. joulukuuta 1937 Helsinki) on suomenruotsalainen teatteriohjaaja, kirjailija ja teatterinjohtaja.


title: Bengt Ahlfors

text: Ahlfors valmistui ylioppilaaksi vuonna 1957 ja filosofian kandidaatiksi Helsingin yliopistosta vuonna 1967. Vuosina 1963–1966 hän työskenteli freelanceohjaajana, 1966–1967 Svenska Teaternin ohjaajana ja vuodet 1967–1970 Lilla Teaternin ohjaajana. Vuosina 1975–1978 Ahlfors oli Svenska Teaternin taiteellinen johtaja.


title: Bengt Ahlfors

text: Ahlfors on kirjoittanut noin 30 teatterinäytelmää, joista monet on käännetty muun muassa suomeksi ja englanniksi. Niitä on esitetty erityisesti Pohjoismaissa ja Keski-Euroopassa, mutta myös Yhdysvalloissa. Hänen tunnetuimpia töitään ovat Frej Lindqvistin kanssa ideoitu esikoisnäytelmä "I våras" (1963), dramatisointi Jules Vernen romaanista "Maailman ympäri 80 päivässä" (1970) ja Johan Bargumin kanssa kirjoitettu aidsia käsittelevä "Finns det tigrar i Kongo?" (1986), jota on esitetty yli 20 kielellä.


title: Bengt Ahlfors

text: Vuonna 2001 Ahlfors julkaisi muistelmateoksen "Äventyr i teaterbranschen: minnen och sidorepliker".


title: Bengt Ahlfors

text: Ahlforsin puoliso on ollut vuodesta 1968 teatteriohjaaja Ritva Siikala. Heillä on kaksi lasta.


title: Minardi M197

text: Minardi M197 oli Gabriele Tredozin suunnittelema auto, jolla Minardi-talli kilpaili Formula 1 -kaudella 1997. Sitä ajoivat pääasiassa Tyrrelliltä siirtynyt Ukyo Katayama ja Jarno Trulli, joka oli Saksan Formula 3 -sarjan mestari. Trulli kuitenkin siirtyi kesken kauden Prost-talliin korvaamaan Olivier Panisia, minkä takia Tarso Marques otettiin hänen tilalleen.


title: Minardi M197

text: Auto ei ollut kovinkaan kilpailukykyinen. Hart-merkkinen V8-moottori oli liian alitehoinen. Minardi oli kuitenkin tyytyväinen siihen, että he olivat paljon parempia kuin Lola-talli.


title: Minardi M197

text: Talli ei saanut sijoitusta valmistajien MM-sarjassa, koska se ei saavuttanut yhtään MM-pistettä.


title: Neil Brooks

text: Neil Brooks (s. 27. heinäkuuta 1962) on entinen australialainen uimari sekä olympiavoittaja. Hän oli mukana voittamassa vuoden 1980 kesäolympialaisissa kultaa 4 × 100 metrin sekauintiviestissä. Neljä vuotta myöhemmin, vuoden 1984 kesäolympialaisissa hän oli mukana voittamassa hopeaa 4 × 100 metrin vapaauintiviestissä Australialle.


title: Alpua

text: Alpua on kylä Raahen kaupungissa Pohjois-Pohjanmaan maakunnassa. Kylä on rakentunut kauniin männikköisen harjun ympärille. Alpua kuului alkaisemmin Vihannin kuntaan, kunnes Vihanti liitettiin osaksi Raahea vuoden 2013 alussa.


title: Alpua

text: Alpua sijaitsee kantatien 88 varrella noin 15 kilometriä Vihannin taajamasta Pulkkilan suuntaan. Vihannissa on lähin rautatieasema. Satama sijaitsee alle 50 kilometrin päässä, Raahessa. Lentokentälle Oulunsaloon on matkaa vajaat 80 kilometriä ja Ouluun noin 85 kilometriä. Kylä on pieni, mutta vireä. Kylässä on noin 200 kotitaloutta.


title: Alpua

text: Alpualla on pitkä historia. Alpuan kylä erotettiin Ainalin kylästä vuonna 1563. Tuolloin Alpualla asui kolme talonpoikaa. Vuonna 1672 kylällä oli maakirjojen mukaan jo kaksitoista taloutta. Paikallisiin historiallisiin muistomerkkeihin lukeutuu muun muassa Alpuan kirkkokivi.


title: Alpua

text: Alpua valittiin valtakunnalliseksi vuoden kyläksi 2015 6. heinäkuuta 2015. Edellisvuonna Alpua oli Pohjois-Pohjanmaan vuoden kylä 2014.


title: Ian Brown (uimari)

text: Ian Robert Brown (s. 14. elokuuta 1965) on entinen australialainen vapaauimari. Hän edusti kaksi kertaa kotimaataan olympialaisissa. Hänen debyyttinsä tapahtui vuoden 1988 olympialaisissa. Hänen parhaaksi tuloksekseensa jäi neljä vuotta myöhemmin järjestettyjen olympialaisten viides sija miesten 400 metrin vapaauinnissa.


title: ADX Florence

text: The United States Penitentiary Administrative Maximum Facility Florence, arkisemmalta nimeltä pelkkä ADX Florence, on Yhdysvaltain liittovaltion huipputurvallinen vankila. Liittovaltiolla on 114 vankilaa, mutta vain ADX Florence on supermax-turvallisuusluokiteltu. Se sijaitsee Florencessa Coloradon osavaltiossa State Highway 67 -tien varrella Florencen kaupungin lahjoitusmaalla. Vuonna 1994 palveluskäyttöön otettu ADX Florence rakennettiin erittäin vaaralliseksi luokiteltuja vankeja varten, ja vankila tunnetaankin erittäin tiukkojen turvatoimiensa takia lempinimellä ”Kalliovuorten Alcatraz”.


title: ADX Florence

text: Vankilan perustamiseen vaikutti kaksi Marionin vankilassa Illinoisissa samana päivänä 22. lokakuuta 1983 tapahtunutta organisoitua hyökkäystä vartijoiden kimppuun. Tapahtumat synnyttivät keskustelun erittäin vaarallisten vankien soveltumisesta tavanomaisiin vankilaolosuhteisiin. ADX Florencen toiminta perustuu eristämiseen, sekä vankien keskinäisen että vankien ja vartijoiden kontaktien minimointiin. Suunnitteluvaiheessa puhuttiin käsitteestä "kauko-ohjattu vankila".


title: ADX Florence

text: ADX Florence sijaitsee Florencen kaupungin lähistöllä Coloradon osavaltiossa, ja sitä ympäröivät lukuisat vartiotornit ja 3,7 metrin korkuinen piikkilanka-aita. Vankila on jaettu kuuteen turvavyöhykkeeseen, jotka on suunniteltu siten, että yksi ainoa vanginvartija kykenee valvomaan samanaikaisesti useita eri vankisellejä. Vankilan turvatoimet ovat erittäin tiukat, ja niihin lukeutuu muiden muassa valvontakameroita, liiketunnistimia ja 1 400 kauko-ohjattua panssariovea. Vankilan henkilökuntaan kuuluu 347 työntekijää.


title: ADX Florence

text: ADX Florencessa on 490 vankiselliä ja noin 460 vankia, joihin lukeutuu muun muassa huumekauppiaita, uusnatseja, mafiosoja, sarjamurhaajia, terroristeja ja vakoojia. Vankilasta ei ole koskaan tehty onnistunutta pakoa tai edes pakoyritystä, mutta osa vanginvartijoista on ilmoittanut joutuneensa toisinaan vankien väkivaltaisen käytöksen kohteiksi: tilastojen mukaan vuonna 2006 vanginvartijoihin kohdistui yhteensä 38 tappoyritystä. Vankilassa on myös tapahtunut kolme tappoa, joissa pankkirosvo Joey Estrella, huumekauppias Frank Melendez ja murhaaja Manuel Torrez ovat joutuneet toisten vankien pahoinpitelemiksi ja tappamiksi.


title: ADX Florence

text: ADX Florencen vangit viettävät 23 tuntia vuorokaudesta pienessä (7 m) ja täysin äänieristetyssä vankisellissä, jonka kaikki huonekalut on valmistettu betonista. Sellin suihku on varustettu ajastimella ja vessanpönttö sammuttaa itsensä tukkiutuessaan, jotta vangit eivät voisi aiheuttaa vesivahinkoja selleihinsä. Sellissä on myös suojattu sähköinen tupakansytytin, radio ja pieni mustavalkoinen televisio, josta vangit voivat katsella koulutukseen ja uskontoon liittyviä televisio-ohjelmia. Tupakansytytin, radio ja televisio voidaan kuitenkin poistaa sellistä, mikäli vanki osoittaa väkivaltaista käyttäytymistä eikä noudata vankilan järjestyssääntöjä. Vankien päivittäinen ateria tarjoillaan sellin ovessa olevasta luukusta.


title: ADX Florence

text: Vangit viettävät sellissä aikansa yksin. General population -osastolla vangit saavat ulkoilun aikana mahdollisuuden keskustella muiden vankien kanssa ulkoilualueella omissa häkeissä ollessaan. Tarkimmin vartioituja osastoja ovat D- ja H-osastot, joissa olevat vangit saavat erittäin harvoin tilaisuuden keskusteluun toisen vangin kanssa. Heidän puhelin-, kirje- sekä vierailuoikeuksiaan on rajoitettu. Myös sanomalehdet käyvät tarkan sensuurin läpi ja esimerkiksi SAM-luokiteltu (terrorismista tuomittu) vanki saa päivän lehden kuukauden myöhässä, ja tällöinkin osa uutisista on leikattu pois. Vangit saavat mahdollisuuden tunnin mittaiseen päivittäiseen ulkoiluun, mutta se on suoritettava yksin vanginvartijoiden valvomassa betonikammiossa. Viestintä ulkomaailmaan on kielletty, ja vangit näkevät toisiaan vain harvoin. Koska vangit viettävät aikansa eristettyinä ulkomaailmasta, ADX Florencen vankeihin kuuluva terroristi Eric Robert Rudolph on sanonut vankilan olojen aiheuttavan mielenterveysongelmia.


title: ADX Florence

text: Tarkimmin vartioitu osasto on Z-osasto, johon on sijoitettu suurin osa terrorismista tuomittuja. Valvontakamera tarkkailee heitä sellissä jatkuvasti ympäri vuorokauden. Vankilassa on Z-osaston yhteyteen rakennettu osasto, joka tunnetaan nimellä Range 13. Osastolla on vain muutama selli, ja nykyisin se on tyhjillään. Range 13 -osaston vangit eivät saa olla minkäänlaisessa yhteydessä muihin ihmisiin. Viimeisimmät osastolle sijoitetut vangit Thomas Silverstein ja Ramzi Yousef siirrettiin Z-osastolle. Youssef istui tuomiotaan alusta saakka Range 13 -osastolla, kun käräjätuomari tuomitsi hänet kärsimään rangaistustaan "no human contact" (ei ihmiskontaktia) -statuksella.


title: ADX Florence

text: Vankilan ainoa kuntoutumisohjelma on "step down program", jossa hyvämaineinen vanki saattaa saada kolmen vuoden aikana asteittain siirron niin kutsutulle general population -osastolle. Vankilasta ei ole mahdollista päästä suoraan vapaaksi, vaan ensin vankeja siirretään muihin vankiloihin perinteisempiin vankilaolosuhteisiin.


title: Tyrrell 025

text: Tyrrell 025 oli Harvey Postlethwaiten suunnittelema auto, jolla Tyrrell-talli kilpaili Formula 1 -kaudella 1997. Sitä ajoivat Mika Salo, joka oli tallissa kolmatta kautta, ja Jos Verstappen, joka siirtyi talliin Footworkilta.


title: Tyrrell 025

text: 025 oli kehitetty versio edeltäneen kauden 024-autosta. Siinä oli Fordin V8-moottorit vanhojen Yamaha V10:n sijasta luotettavuuden lisäämiseksi. Tämän takia autossa ei kuitenkaan ollut niin paljon tehoa, kuin muiden V10:jä käyttäneiden autoissa.


title: Tyrrell 025

text: Kausi oli tallille melkoinen pettymys. Auton rungon tasapaino oli hyvä, kuljettajat olivat nopeita ja taktiikat hyviä, mutta koska muiden autot olivat myös hyviä, joutui Tyrrell taistelemaan Minardi-tallin kanssa. Turhautumista tuotti se tosiasia, että autojen raaka nopeus oli lähempänä kärkiautojen nopeutta kuin kaudella 1996, mutta silti autot olivat kauempana kärkeä niin lähtöruuduissa kuin lopputuloksissakin.


title: Tyrrell 025

text: Ainoat pisteet, jotka kauden aika saavutti, tulivat Salon viidennestä sijasta Monacon Grand Prix'sta, huolimatta siitä, että hänen etusiipensä oli vaurioitunut. Nämä jäivät Tyrrellin viimeisiksi pisteiksi, sillä Ken Tyrrell myi tallinsa ennen kautta 1998.


title: Tyrrell 025

text: Talli sijoittui valmistajien MM-sarjassa kymmenenneksi kahdella MM-pisteellä.


title: Władisław Sikorski

text: Władysław Eugeniusz Sikorski (20. toukokuuta 1881 – 4. heinäkuuta 1943) oli puolalainen sotilas ja poliitikko.


title: Władisław Sikorski

text: Sikorski syntyi Tuszów Narodowyssa eteläisessä Puolassa, joka oli siihen aikaan osa Itävalta-Unkaria, yhtä Puolan kolmesta jakajasta (toiset kaksi olivat Saksa ja Venäjä). Ennen ensimmäistä maailmansotaa hän perusti ja liittyi useisiin maanalaisiin organisaatioihin, jotka edistivät Puolan itsenäistymistä.


title: Władisław Sikorski

text: Sikorski liittyi 1907 maanalaiseen sosialistipuolueeseen, jonka aikomus oli taata Puolan itsenäisyys. Tällöin Sikorski tapasi Józef Piłsudskin. Vuonna 1908 Sikorski organisoi salaisen vastarintayhtymän ja tuli vastuulliseksi sotilasorganisaatiosta.


title: Władisław Sikorski

text: Ensimmäisen maailmansodan puhjettua 1914 Sikorskista tuli puolalaisen kansalliskomitean sotilasosaston johtaja. Hän pysyi tässä toimessa vuoteen 1916 saakka. Ollessaan myöhemmin puolalaisten legioonien komentaja Krakovassa, hänen vastuullaan oli suorittaa värväystä legioonaan. Vuodesta 1916 alkaen Sikorskin ja Piłsudskin välillä kasvoi jännittyneisyyttä, sillä Sikorski kannatti yhteistyötä Itävalta-Unkarin kanssa ja Piłsudski puolestaan koki Itävalta-Unkarin ja Saksan pettäneen Puolan kansan. Kesäkuussa 1917 Piłsudski kieltäytyi itävalta-unkarilaisten käskyistä vannoa uskollisuutta Itävalta-Unkarin keisarille, ja hänet vietiin Magdeburgin linnoitukseen, kun Sikorski puolestaan palasi Itävalta-Unkarin armeijaan.


title: Władisław Sikorski

text: Vuonna 1918 Venäjän, Saksan ja Itävalta-Unkarin keisarikunnat romahtivat ja Puolasta tuli jälleen itsenäinen, mutta tasavallan rajat eivät olleet vakaita. Idässä käytiin hellittämättömiä ja leviäviä taisteluja puolalaisten, ukrainalaisten, baltialaisten ja venäläisten joukkojen välillä. Nämä taistelut huipentuivat Puolan–Neuvosto-Venäjän sotaan 1919–1921. Sodan alkuvaiheessa Sikorski, joka oli nyt Puolan armeijan komentaja Galitsiassa, otti osaa Lvivin ja Przemyślin vapauttamiseen. Myöhemmin hän johti sotilasosastoa Puolan suorittaman Kiovan offensiivin aikana alkuvuodesta 1920. Hänellä oli hyvät suhteet ranskalaiseen kenraaliin Maxime Weygandiin. Puolan-Venäjän sodassa Sikorski näytteli tärkeää osaa ratkaisevassa Varsovan taistelussa, kun helppoa voittoa odottaneet puna-armeijan joukot yllätettiin puolalaisten vastahyökkäyksellä.


title: Władisław Sikorski

text: Huhtikuussa 1920 Sikorskista tuli Puolan yleisesikunnan johtaja. Vuosien 1922 ja 1925 välillä hän toimi korkeissa hallitusviroissa. Puolan presidentin Gabriel Narutowiczin tapon jälkeen Sikorski nimitettiin pääministeriksi. Sikorski toimi 18. joulukuuta 1922 ja 26. toukokuuta 1923 välisen ajan samaan aikaan sekä pääministerinä ja sisäministerinä. Lyhyen pääministeriytensä aikana Sikorskista tuli suosittu Puolassa.


title: Władisław Sikorski

text: Hän menetti suosionsa Puolan johtajien silmissä Józef Piłsudskin suorittaman vallankaappauksen ja Sanacja-hallituksen perustamisen jälkeen. Hän pysyi oppositiossa vuoden 1939 läpi ja kirjoitti useita kirjoja sodankäynnistä ja Puolan ulkomaansuhteista.


title: Władisław Sikorski

text: Toisen maailmansodan aikana Sikorskista tuli Puolan pakolaishallituksen pääministeri ja Puolan armeijan komentaja. Hän tuki Puolan ja Neuvostoliiton suhteiden palauttamista, sillä ne olivat huonot Neuvostoliiton solmittua Saksan kanssa hyökkäämättömyyssopimuksen ja hyökättyä Puolaan 1939. Sikorski kuoli heinäkuussa 1943 kun hänen lentokoneensa iskeytyi mereen heti Gibraltarilta tapahtuneen nousun jälkeen.


title: Władisław Sikorski

text: Syyskuussa 2008 Puolan syyttäjäviranomaiset ilmoittivat aloittavansa viralliset tutkimukset Sikorskin kuolemaan johtaneen lento-onnettomuuden syistä. Selvitettävänä on, joutuiko Sikorski Neuvostoliiton salamurhahankkeen kohteeksi vaadittuaan hieman ennen kuolemaansa Katynin joukkomurhan selvittämistä.


title: Greg Hetson

text: Greg Hetson (s. 29. kesäkuuta 1961) on yhdysvaltalainen kitaristi. Hän on soittanut useissa eri punk-yhtyeissä, joihin kuuluvat muun muassa Bad Religion, Circle Jerks ja Redd Kros. Hetson syntyi New Yorkin Brooklynissa, mutta on asunut Los Angelesissa kaksivuotiaasta lähtien. Vuonna 2005 Hetson perusti yhdessä Goldfingerin kitaristi Charlie Paulsonin kanssa yhtyeen Black President.


title: Greg Hetson

text: Vuonna 1980 Hetson jätti kitaristin paikkansa punk-yhtye Redd Krossissa perustaakseen Circle Jerksin Black Flag -yhtyeen entisen laulajan Keith Morrisin kanssa. Vuonna 1981 julkaistiin debyytti-LP "Group Sex," ja yhtye myös esiteltiin losangelesilaisessa dokumentissa "The Decline of Western Civilization" monien muiden sikäläisten punk-yhtyeiden tavoin.


title: Greg Hetson

text: Vuonna 1982 Circle Jerks julkaisi toisen albuminsa "Wild in the Streets". Albumi ei kuitenkaan myynyt yhtä hyvin kuin yhtyeen tuleva, kolmas albumi "Golden Shower of Hits", joka julkaistiin 1983.


title: Greg Hetson

text: Hetsonin ensimmäinen virallinen Bad Religion -albumi oli "Back to the Known" vuodelta 1984. "Back to the Known" oli Bad Religionin paluu punkjuurilleen progressiivisen "Into the Unknown" -kokeilualbumin jälkeen. Tämän jälkeen yhtye hajosi joksikin aikaa.


title: Greg Hetson

text: Vuonna 1987 Hetson kokosi yhtyeen uudelleen kasaan kutsuen muut jäsenet ympäri maailmaa Los Angelesiin harjoittelemaan uutta levyä varten. Seurauksena yhtye julkaisi laajalti ylistetyn paluualbuminsa "Suffer". Vuonna 1988 Hetson pakotettiin valitsemaan Circle Jerksin ja Bad Religionin välillä. Hän valitsi Bad Religionin ja soitti muun muassa menestysalbumeilla "No Control", "Against the Grain" ja "Generator". Vuonna 1995 Hetson liittyi uudelleen Circle Jerksin. 2014 hän ilmoitti, ettei ole enää Bad Religionin jäsen.


title: Greg Hetson

text: Hetson perusti superkokoonpano Black Presidentin Charlie Paulsonin (Goldfinger), Jason Christopherin ja Wade Youmanin (molemmat yhtyeestä Unwritten Law) sekä Christian Blackin (Dee Dee Ramone Band) kanssa. Yhtyeen ensimmäinen albumi "Black President" julkaistiin vuonna 2008.


title: Daniel Clowes

text: Daniel Clowes (s. 14. huhtikuuta 1961, Chicago) on yhdysvaltalainen underground-sarjakuvataiteilija. Hän on ollut ehdolla Oscar-palkinnon saajaksi käsikirjoituksestaan tarinaansa perustuvaan elokuvaan "Ghost World".


title: Daniel Clowes

text: Clowesin ensimmäinen pidempi tarina oli Fantagraphicsin julkaisema Lloyd Llewellyn-sarja vuosina 1985-1989. Vuonna 1989 Fantagraphics julkaisi Clowesin päätyön - Eightball-lehden - ensimmäisen numeron. Eightballissa ilmestyneistä tarinoista kaksi, "Ghost World" ja "Art School Confidential" on filmatisoitu. Lehti ilmestyy satunnaisesti edelleen.


title: Anorectic

text: Anorectic on Negative-yhtyeen kolmas albumi, joka julkaistiin 27. syyskuuta 2006. Se meni ilmestyessään suoraan Suomen virallisen albumilistan kärkeen. Albumin julkaisun jälkeen yhtye lähti Suomen Anorectic-kiertueelle, joka alkoi Turun Caribiasta 1. joulukuuta ja päättyi 30. joulukuuta Evijärvelle. Albumilta julkaistiin kolme singleä, Planet of the Sun 6. syyskuuta 2006, Sinners' Night / Misty Morning 29. marraskuuta 2006 ja Fading Yourself 14. maaliskuuta 2007. Levy-yhtiönä toimi GBfam Records, kuten aikaisemmillakin albumeilla.


title: Justin Williams

text: Justin Williams (s. 4. lokakuuta 1981 Cobourg, Ontario) on kanadalainen jääkiekkoilija, pelipaikaltaan oikea laitahyökkääjä. Hän on NHL-joukkue Carolina Hurricanesin kapteeni. Williams on voittanut urallaan kolme Stanley Cupia ja kaksi maailmanmestaruutta.


title: Justin Williams

text: Ennen ammattilaisuransa aloittamista Williams pelasi kaksi kautta, vuodet 1998–2000, Plymouth Whalersissä OHL-junioriliigassa. Jälkimmäisellä kaudellaan hän oli joukkueensa piste-, maali- ja syöttöpörssien kärkinimi tehtyään 68 runkosarjaottelussa tehot 37 maalia ja 46 syöttöpistettä. Hän oli 1999–2000 joukkueensa ykköspelaaja myös plusmiinuksissa lukemalla +47. Koko liigan tilastossa hän jakoi ykkössijan Sudbury Wolvesin hyökkääjien Jason Jaspersin ja Taylor Pyattin kanssa. Kevään 2000 pudotuspeleissä, joissa Whalers eteni loppuotteluihin, mutta hävisi mestaruuden Barrie Coltsille, Williams oli liigan paras pistemies ja tehokkain maalintekijä tehtyään 23 pelaamassaan ottelussa tehot 14 maalia ja 16 syöttöpistettä. Plusmiinustilastossa hän jakoi kolmannen sijan seurakaveri Libor Ustrnulin kanssa lukemalla +10.


title: Justin Williams

text: Williams sai NHL-varauksen kesäkuussa 2000, kun Philadelphia Flyers varasi hänet numerolla 28 uusien pelaajien varaustilaisuuden ensimmäisellä kierroksella. Hän siirtyi NHL-kaukaloihin jo saman vuoden syksyllä ja ensimmäisen NHL-ottelunsa hän pelasi 5. lokakuuta 2000, jolloin Flyers sai vastaansa Vancouver Canucksin. Williams sai debyyttiottelussaan tililleen kolme tehopistettä, maalin ja kaksi syöttöpistettä. Hän keräsi tulokaskaudellaan 25 tehopistettä, 12 maalia ja 13 syöttöpistettä, 63 pelaamassaan runkosarjaottelussa ja oli näin yhdeksänneksi eniten pisteitä tehnyt Flyers-pelaaja koko kauden seuran riveissä pelanneiden joukossa. Williams jatkoi Flyersissa vielä seuraavat kaksi ja puoli kautta. Kaudella 2001–2002 hän teki 75 runkosarjaottelussa tehot 17 maalia ja 23 syöttöpistettä ja jakoi Flyersin maalipörssin kuudennen sijan Ruslan Fedotenkon kanssa ja kaudella 2002–2003, jolla hän joutui olemaan sivussa yli 40 runkosarjaottelusta polvi- ja olkapäävammojen vuoksi, hän keräsi 41 runkosarjaottelussa 24 tehopistettä, kahdeksan maalia ja 16 syöttöpistettä, ja 12 pudotuspeliottelussa kuusi tehopistettä, maalin ja viisi syöttöpistettä.


title: Justin Williams

text: Kauden 2003–2004 Williams aloitti Flyersissa, mutta 20. tammikuuta 2004 hän siirtyi Carolina Hurricanesiin pelaajakaupassa, jossa Flyers sai vaihdossa puolustaja Daniil Markovin. Flyersin riveissä pelaamissaan 47 ottelussa hän keräsi 26 tehopistettä, kuusi maalia ja 20 syöttöpistettä, ja Carolinan paidassa hän keräsi keväällä 2004 32 ottelussa tehot viisi maalia ja 13 syöttöpistettä.


title: Justin Williams

text: Seuraavan NHL-kauden peruunnuttua vuoksi Williams edusti ruotsalaista Elitserien-seuraa Luleå HF:ää. Työsulun päätyttyä hän palasi Hurricanesiin ja teki kaudella 2005–2006 uransa parhaat NHL-tehot, 31 maalia ja 45 syöttöpistettä 82 runkosarjaottelussa. Kevään 2006 pudotuspeleissä, joissa Hurricanes eteni ensimmäiseen Stanley Cupin mestaruuteensa, Williams teki 25 ottelussa 18 tehopistettä, seitsemän maalia ja 11 syöttöpistettä. Hän sijoittui runkosarjakaudella 2005–2006 seuransa sisäisissä piste- ja maalipörsseissä toiseksi Eric Staalin jälkeen (maalipörssissä hän jakoi sijan kaksi Rod Brind’Amourin kanssa) ja pudotuspeleissä 2006 Williams oli joukkueensa neljänneksi tehokkain pelaaja Staalin, Cory Stillmanin ja Brind’Amourin jälkeen. Koko liigan pistepörssissä hän sijoittui pudotuspelikeväänä 2006 yhdeksänneksi. Kaudella 2006–2007 Williams oli Hurricanesin paras maalintekijä tehtyään 82 runkosarjaottelussa 33 maalia. Yhteensä hän teki 67 tehopistettä ja oli joukkueensa neljänneksi paras pisteidentekijä.


title: Justin Williams

text: Työsulkukauden jälkeen Williams sai enemmän vastuuta aiempiin kausiin nähden. Hänen jääaikakeskiarvonsa oli runkosarjakaudella 2005–2006 sekä pudotuspeleissä 2006 yli 21 minuuttia (runkosarjassa 21 minuuttia ja kahdeksan sekuntia, pudotuspeleissä 21 minuuttia ja 36 sekuntia), runkosarjakaudella 2006–2007 puolestaan yhdeksää sekuntia vaille 21 minuuttia (20 minuuttia ja 51 sekuntia). Hän oli molempina runkosarjakausina toiseksi eniten jääaikaa kerännyt Hurricanesin pelaaja Rod Brind’Amourin jälkeen ja pudotuspeleissä 2006 puolestaan neljänneksi eniten jääaikaa kerännyt Hurricanesin pelaaja Brind’Amourin, Bret Hedicanin ja Aaron Wardin jälkeen.


title: Justin Williams

text: Kaudella 2007–2008 Williams kärsi loukkaantumisista. Williamsin eturistiside repeytyi joulukuussa ja hänen 205 ottelun mittäinen perättäisten pelien putki katkesi. Williams palasi kaukaloon vasta huhtikuussa 2008, mutta jätti ottelun kesken, eikä pelannut enää Carolinan runkosarjan viimeisissä peleissä. Harjoituskaudella syksyllä 2008 Williams loukkaantui jälleen, kun hänen akillesjänteensä katkesi. Williamsin piti olla sivussa kaukaloista neljä kuukautta, mutta hän pelasi Carolinan kokoonpanoon jo joulukuun alkupuolella.


title: Justin Williams

text: Williams kaupattiin Carolinasta Los Angeles Kingsiin maaliskuussa 2009, vaikka hän oli jälleen loukkaantuneiden listalla murtuneen käden takia. Carolina sai vaihdossa Patrick O’Sullivanin ja toisen kierroksen varausoikeuden. Kingsissä pelatessaan Williams on ollut voittamassa Stanley Cupia kahdesti, kausina 2011–2012 ja 2013–2014. Jälkimmäisenä pudotuspelivuonna hän oli joukkueensa toiseksi eniten pisteitä tehnyt pelaaja Jeff Carterin kanssa ja Anže Kopitarin jälkeen. Hän teki 25 tehopistettä, yhdeksän maalia ja 16 syöttöpistettä, 26 pudotuspeliottelussa ja palkittiin mestaruuden ratkaisseen ottelun jälkeen pudotuspelien arvokkaimman pelaajan palkinnolla Conn Smythe Trophylla. Williams sai tuona pudotuspelivuonna lempinimen "Mr. Game Seven". Hän ylitti tuona vuonna aiemmin Doug Gilmourilla olleen ennätyksen seitsemän ottelua kestäneiden pudotuspelisarjojen viimeisissä otteluissa tehtyjen pisteiden määrässä.


title: Justin Williams

text: Williams on edustanut Kanadaa kolmissa aikuisten jääkiekon maailmanmestaruuskilpailuissa, vuosina 2002, 2004 ja 2007. Hän oli voittamassa jääkiekon maailmanmestaruutta Tšekin MM-kilpailuissa 2004 sekä Venäjän MM-kilpailuissa 2007.


title: Justin Williams

text: Williams on ollut naimisissa elokuusta 2006. Hänellä ja puolisollaan Kellyllä on kaksi lasta, poika Jaxon ja tytär Jade.


title: Boris Godunov (ooppera)

text: Boris Godunov on Modest Musorgskin säveltämä ja librettoima ooppera, johon kuuluu prologi ja neljä näytöstä. Teos pohjautuu Aleksandr Puškinin kirjoittamaan murhenäytelmään. Teoksen kantaesitys oli Pietarin Mariinski-teatterissa 8. helmikuuta 1874. Teoksen soitinsivat myöhemmin uudelleen Nikolai Rimski-Korsakov ja Dmitri Šostakovitš. Suomen ensi-esitys oli 1. helmikuuta 1925 Suomalaisessa oopperassa.Venäjä ja Puola noin 1598–1605 Venäjän sekasorron aikana.


title: Boris Godunov (ooppera)

text: Henkilöiden esikuvat ovat tsaarit Boris Godunov, Dmitri II ja Vasili Šuiski.


title: Georg Wilhelm Richmann

text: Georg Wilhelm Richmann (, 22. heinäkuuta 1711 – 6. elokuuta 1753) oli vironsaksalainen fyysikko, joka asui ja työskenteli Venäjällä.


title: Georg Wilhelm Richmann

text: Richmann syntyi baltiansaksalaiseen perheeseen Pärnussa Virossa aikana, jolloin Liivinmaa oli Ruotsin vallan alla, mutta suuren Pohjan sodan aikana alue luovutettiin Venäjän keisarikunnalle. Richmannin isä kuoli kulkutautiin, kun poika oli pieni, ja äiti meni uusiin naimisiin. Georg Richmann opiskeli Tallinnassa ja jatkoi opintoja Hallen ja Jenan yliopistoissa, jossa hänen koulukaverinsa Mihail Lomonosov opiskeli. Richmann oli kreivi Andrei Ostermanin lasten kotiopettaja, ja vuonna 1741 hän käänsi Alexander Popen esseen "Man" ranskasta saksaan. Vuonna 1741 hänestä tuli Venäjän tiedeakatemian jäsen.


title: Georg Wilhelm Richmann

text: Richmann kuoli sähköiskuun Pietarissa tutkiessaan salaman vaikutusta. Hän oli tapaamisessa tiedeakatemiassa, kun kuuli ukkosen lähestyvän. Professori ja hänen apulaisensa riensivät kotiin laboratorioon. Kun koe oli käynnissä, pallosalaman väitetään tulleen huoneeseen ja osuneen Richmannia päähän niin että hän kuoli. Hänen otsaansa jäi punainen veriläiskä. Hänen kenkänsä olivat palaneet auki, ja vaatteet olivat mustuneet. Sihteeri oli paennut huoneesta, ja ovi oli irronnut saranoiltaan, kun hän palasi huoneeseen. Richmann oli historian ensimmäinen tiedemies, joka kuoli sähköiskuun kokeen aikana.


title: Melvillensaari (Kanada)

text: Melvillensaari on Kanadan arktisiin saariin kuuluva, laaja ja asumaton saari. Se on pinta-alaltaan (42 149 km) maailman 33. suurin ja Kanadan 8. suurin saari. Saaren länsiosa kuuluu Luoteisterritorioihin ja itäosa Nunavutiin. Saaren korkeimmat vuoret ovat noin kilometrin korkuisia.


title: Melvillensaari (Kanada)

text: Saarella on kasvillisuutta erittäin vähän tai ei ollenkaan. Vähäinen kasvillisuus koostuu yleensä sammalmättäistä, jäkälistä, heinistä ja saraheinistä. Ainoa puinen laji, vaivaispaju, kasvaa tiheänä maanpintaa myötäillen. Saarella elää kuitenkin useita eri eläinlajeja, kuten jääkarhuja, karibuja, myskihärkiä, sopuleita, arktisia susia, naaleja ja napajäniksiä. Vuonna 2003 saarella nähtiin harmaakarhu ja harmaakarhujen jättämiä jälkiä. Kyseessä on pohjoisin havainto harmaakarhusta koskaan.


title: Melvillensaari (Kanada)

text: Melvillensaari on toinen kahdesta suuresta pienen sepelhanhilajin pesimäpaikasta. DNA-analyysien ja tutkimuksien mukaan näyttää siltä, että kyseinen laji on erilainen kuin muu sepelhanhikanta. Lajiin kuuluu vain noin 4 000–8 000 yksilöä, minkä perusteella se saattaa olla maailman harvinaisimpia hanhilajeja.


title: Melvillensaari

text: Melvillensaari voi tarkoittaa:


title: Yves Montand

text: Yves Montand (alk. "Ivo Livi", 13. lokakuuta 1921 Monsummano Alto, Toscana, Italia – 9. marraskuuta 1991, Senlis, Ranska) oli italialais-ranskalainen näyttelijä ja laulaja.


title: Yves Montand

text: Montandin lapsuutta leimasi elämä köyhässä maatyöläisperheessä Monsumano Alton kylässä Toscanassa, Pohjois-Italiassa. Kun fasismi alkoi saada yhä laajempaa kannatusta 1920-luvun alun Italiassa, oli Montandin isä - Giovanni Livi - pakotettu poliittisista syistä muuttamaan perheineen kotikylästään ja emigroitumaan Ranskan Marseillesiin. Alun perin perheen oli tarkoitus emigroitua Yhdysvaltoihin, mutta hanke kariutui siirtolaislainsäädännön muutoksen takia. Montand itse on todennut, että he olivat tuolloin osa alaproletariaattia.


title: Yves Montand

text: Marseillessa Montandin perhe eli hyvin vaatimattomissa oloissa – jopa sen ajan mittapuiden mukaan. Vuonna 1932 Montandin isä tekee vararikon, jolloin jäljelle jäävät suuret velat. Tämän takia Yves joutuu jättämään koulunkäynnin jo 11-vuotiaana ja aloittamaan työt makaroneja ja pastaa valmistavassa tehtaassa. Myöhemmin hän työskenteli siskonsa parturiliikkeessä kampaajana, metallitehtaassa sekä satamassa ruoka-annoksien myyjänä.


title: Yves Montand

text: II maailmansodan lopulla Montand siirtyi asumaan Pariisiin. Hänet "löysi" Édith Piaf vuonna 1944 Pariisissa ja hän sai osan Piafin show’sta tunnetussa Moulin Rougessa. Samalla hänestä tuli myös Piafin rakastaja. Piafin vaikutus oli merkittävä myös sikäli, että hänen neuvojensa pohjalta Montand muutti ohjelmistoaan. Suosion kasvuun vaikutti myös se, että yleisöä miellytti hänen vahva maskuliininen olemuksensa. 1940-luvun lopussa hän esiintyi myös joissakin elokuvissa ja radiossa.


title: Yves Montand

text: 1950-luku muodostui Montandille laulajana suureksi vuosikymmeneksi, jolloin hänen suosionsa vakiintuu myös kansainvälisesti. Kuuluisa on konserttisarja, jonka hän piti vuosina 1958–1959 Pariisin Étoiles-teatterissa. Tunnetuimpiin hänen esittämiinsä kappaleisiin kuuluvat "Kuolleet lehdet" (Les Feuilles mortes), "C'est si bon" ja "Barbara". Hän tuli tunnetuksi myös omasta yhden miehen show’staan ("one-man-show").


title: Yves Montand

text: Hänestä tuli nopeasti myös kansainvälisesti tunnustettu näyttelijä, joka esitti päärooleja lukuisissa elokuvissa. Ratkaiseva läpimurto tapahtui vuonna 1952, jolloin valmistui Henri Georges Clouzotin ohjaama trilleri "Pelon palkka" (Le salaire de la peur). Montandille oli näyttelijänä luonteenomaista huolellisuus ja perusteellisuus rooleissaan. Hän esimerkiksi opetteli ajamaan F1-autoa roolin sitä edellyttäessä (Grand Prix, 1966). Myöhemmin hänen tunnetuimpia elokuviaan ovat olleet Costa-Gavrasin ohjaama poliittinen trilleri "Z - hän elää" (Z, 1968), "Tunnustus" (L'aveu, 1969) ja Jean-Pierre Melvillen ohjaama "Punainen ympyrä" (Le Cercle rouge, 1970)


title: Yves Montand

text: Vuonna 1951 hän meni naimisiin ranskalainen näyttelijättären, Simone Signoretin, kanssa ja he näyttelivät lukuisia kertoja samoissa elokuvissa. Avioliitto oli, kaikkien tietojen mukaan, erittäin harmoninen kestäen Signoretin kuolemaan asti vuonna 1985. Tämä siitäkin huolimatta että Montandilla oli lukuisia kuuluisia rakkaussuhteita muiden kanssa. Niistä kuuluisin oli rakkaussuhde Marilyn Monroen kanssa. Montand näytteli yhdessä Marilynin viimeisistä elokuvista "Lemmenloukku" (Let's Make Love, 1960).


title: Yves Montand

text: Uransa aikana Montand näytteli eurooppalaisten elokuvien lisäksi myös lukuisissa amerikkalaisissa elokuvissa sekä Broadwayn teattereissa. Hän voitti uransa aikana kaksi César-palkintoa, jotka ovat ranskalaisen elokuvan vastine Oscareille. Vuonna 1986 hän näytteli arvostelumenestyksessä "Rakkauden lähde", mikä nosti hänen suosiotaan mm. Yhdysvalloissa.


title: Yves Montand

text: Koko uransa ajan Montand oli aivan erityisessä suosiossa ranskalaisen vasemmiston parissa. Hän kuului yhdessä vaimonsa Simonen kanssa pitkään Ranskan Kommunistiseen puolueeseen. Lisäksi hän kävi aktiivisesti yhteiskunnallista keskustelua ranskalaisen älymystön kanssa. Kuitenkin vuonna 1983 hän otti etäisyyttä vasemmistolaisuuteen. Syyksi hän ilmoitti sen, ettei voinut hyväksyä suvaitsemattomuutta ja ihmisten alistamista.


title: Yves Montand

text: Montand ei elämänsä aikana pelkästään ottanut kantaa kokemiinsa yhteiskunnallisiin epäoikeudenmukaisuuksiin, vaan hän omalla toiminnallaan pyrki rohkeasti niiden poistamiseen. Tämä seikka aiheutti hänelle myös runsaasti ongelmia. Hän joutui useaan otteeseen ranskalaisten oikeistolehtien kritiikin kohteeksi mm. konsertoimalla Neuvostoliitossa, kun maailmanpoliittinen tilanne oli kireä.


title: Yves Montand

text: Montand sai ainoan lapsensa Valentinin toisen vaimonsa Carole Amielin kanssa vuonna 1988. Sen lisäksi eräs nainen väitti hänen olevan lapsensa isä, mutta väite kumottiin Montandin kuoleman jälkeen DNA-testien avulla. Montand kuoli 70-vuotiaana sydänkohtaukseen.


title: Twelve Shots on the Rocks

text: Twelve Shots on the Rocks (2002) on suomalaisen Hanoi Rocksin kahdeksas albumi. Albumi oli yhtyeen comeback -albumi ja oli ensimmäinen vuoden 1985 jälkeen. Albumi tehtiin, kun aiemmin riidoissa olleet Andy McCoy ja Michael Monroe ystävystyivät taas Hanoi Rocksin kokoelmalevyjen promootiotilaisuuksissa. Albumi ja siltä julkaistut singlet: "People Like Me" ja " A Day Late, A Dollar Short" menestyivät hyvin Suomessa ja Japanissa.


title: DNA-profilointi

text: DNA-profilointi (myös "geneettinen sormenjälkitutkimus", "DNA-testi") tarkoittaa tekniikoita, joilla eliöyksilön identiteetti määritetään sen kudoksesta tai eritteestä otetusta näytteestä eristetyn DNA:n perusteella. Profilointi perustuu yksilöiden välisiin DNA:n rakenteen eroihin, joita nykyisillä menetelmillä voidaan löytää lähes rajaton määrä; näin jokainen yksilö voidaan kiistattomasti erotella. DNA-testeillä voidaan esimerkiksi selvittää sukulaisuussuhteita ja periytymistä. DNA-identifiointi hyväksytään useimmissa maissa todisteeksi oikeudenkäyntiprosesseissa, ja DNA-testit ovat syrjäyttämässä sormenjäljet henkilöllisyyden varmistamisessa luotettavuutensa takia.


title: DNA-profilointi

text: Vastaavia tekniikoita voidaan käyttää myös karkeammin lajitasolla eliölajien määrittämiseen DNA-viivakoodaus-tekniikalla.


title: DNA-profilointi

text: Profilointia ei tule sekoittaa , joka laajimmillaan tarkoittaa yksilön koko perimän, eli genomin ja siten yksilön kaikkien geenien selvittämistä. Profilointia voi verrata esim. auton rekisterin selvittämiseen joka yksinkertaisuudestaan huolimatta on kaikille autoille uniikki. Genomisekvensointi puolestaan vastaa yksityiskohtaista ja pitkää kuvausta kaikista auton piirteistä: väri, merkki jne.


title: DNA-profilointi

text: Ensimmäisen DNA-sormenjälkitekniikan kehitti Sir Alec Jeffreys Leicesterin yliopistosta vuonna 1985. Tämä perustui minisatelliiteiksi kutsuttuihin suhteellisen pitkiin DNA-sekvenssin toistojaksoihin, joiden lukumäärä vaihtelee runsaasti eri yksilöiden ja kromosomien välillä. Kun tutkitaan useita merkkilokuksia, on äärimmäisen epätodennäköistä, että kahdella yksilöllä olisi täysin samanlainen minisatelliittien yhdistelmä.


title: DNA-profilointi

text: Minisatelliitit ja eräät muut aiemmin rikostutkimuksessa käytetyt metodit perustuivat RFLP-analyysiin ("restriction fragment length polymorphism"). Uudemmat menetelmät perustuvat yleensä PCR-tekniikkaan ("polymerase chain reaction"). Tärkeimipiä menetelmiä ovat olleet mikrosatelliitteihin perustuva STR-analyysi ("short tandem repeats") sekä nykyisin käytetty SNP-merkkeihin perustuvaa profilointi. Vaikka yksittäisten SNP-lokusten vaihtelevuus on rajallinen, niiden suuri lukumäärä kompensoi tilanteen.


title: DNA-profilointi

text: Erityistapauksissa käytetään poikkeavasti periytyviä genomin osia: Y-kromosomin tai mitokondrio-DNA:n analyysia. Y-kromosomi periytyy isältä pojille, mitokondrio äidiltä kaikille lapsille. Näitä käytetään esimerkiksi onnettomuuden uhrien tunnistamisessa. Mitokondrio-analyysiä käytetään myös pitkälle hajonneiden näytteiden tapauksessa, koska mtDNA:ta on soluissa enemmän kuin muita merkkigeenejä.


title: DNA-profilointi

text: DNA-testiä käytetään usein oikeustapauksissa verrattaessa epäiltyjen näytteitä rikospaikalta saatuihin veri-, hius-, sylki- ja siemennestenäytteisiin. Testaus on johtanut myös useisiin tuomittujen epäiltyjen vapauttamiseen jälkikäteen. Muita käyttötarkoituksia ovat ruumiiden tunnistaminen, isyystestit, elinluovutuksen varmistus, villieläinten populaatioiden tutkiminen sekä ruoan alkuperän tai koostumuksen selvittäminen. Vastaavia tekniikoita käytetään jäljitettäessä ihmisen ja muiden lajien leviämishistoriaa esihistoriallisena ja historiallisena aikana, mukan lukien sukututkimus. Esimerkiksi koiran kesyttämisestä on hankittu tietoja vertailemalla DNA-näytteistä erirotuisista koirista ja susista ympäri maailmaa.


title: DNA-profilointi

text: Testaukselle voidaan asettaa lainvoima etsinnöissä tai virkavallan määräyksestä ja useat maat ovat alkaneet koota tietopankkeja tuomittujen henkilöiden DNA:sta. Esimerkiksi Yhdysvalloilla oli vuonna 2011 maailman laajin DNA-tietokanta, nimeltään "Combined DNA Index System" (CODIS), jossa oli lähes kymmenen miljoonaa näytettä. Tämä on herättänyt keskustelua paikallisissa ihmisoikeusjärjestöissä, erityisesti siitä miten laajat valtuudet poliisilla on ottaa näyte.


title: DNA-profilointi

text:
Kotieläimillä geneettistä profilointia vastaavia DNA-testejä käytetään polveutumisen varmistamiseen. Esimerkiksi hevosilla tutkimus voi kuulua rekisteröintiprosessiin.
Toisessa tarkoituksessa DNA-testejä eli geenitestejä käytetään haluttuihin tai vältettäviin ominaisuuksiin kuten perinnöllisiin sairauksiin tai tiettyihin värityksiin liittyvien genotyyppien selvittämiseen. Tavoite ei ole tällöin yksilön identifiointi vaan tietyn ominaisuuden tai taipumuksen aiheuttavan geenin paljastaminen sen perimästä. Esimerkiksi koirien perinnöllisiä sairauksia voidaan näin todeta jo aikaisessa vaiheessa DNA-testillä, tavoitteena ettei vikaa piilossa kantavaa eläintä käytettäisi jalostukseen. DNA-tutkimus nopeuttaa jalostustyötä huomattavasti erityisesti hitaasti lisääntyvillä lajeilla.


title: Lugnet

text: Lugnet on urheilu- ja vapaa-ajankeskus Falunissa Ruotsissa.


title: Lugnet

text: Lugnetissa on muun muassa hiihto- ja mäkihyppystadion, luistelu- ja yleisurheilukenttä, jääkiekko-, tennis-, ja uimahalli sekä sisäpeliareena, jossa voidaan järjestää myös konsertteja. Siellä on myös leirintä- ja luonnonsuojelualue.


title: Lugnet

text: Hiihto- ja mäkihyppystadionit rakennettiin vuoden 1974 hiihdon MM-kilpailuja varten. Hiihdon maailmanmestaruuskilpailut on käyty stadioneilla vuosina 1974, 1993 ja 2015. Hiihtostadionilla on järjestetty maastohiihdon maailmancupia ja hyppyrimäistä on hypätty mäkihypyn Nordic Tournamentia. Stadionit on remontoitu vuosien 1993 ja 2015 hiihdon MM-kilpailuja varten.


title: Lugnet

text: Lugnetin hyppyrimäet on viiden hyppyrimäen muodostama mäkihyppystadion Lugnetin urheilu- ja vapaa-ajankeskuksessa Falunissa Ruotsissa.


title: Lugnet

text: Mäkihyppystadion rakennettiin vuoden 1974 hiihdon MM-kilpailuja varten. Hyppyrimäet remontoitiin vuosien 1993 ja 2015 hiihdon MM-kilpailuja varten. Vuoden 1992 remontissa molempiin mäkiin asennettiin posliininen latu-ura ja normaalimäkeen myös alastulorinteen muovitus.


title: Lugnet

text: Suurmäki oli suljettu ennen vuonna 2014 valmistunutta remonttia, jossa molemmat hyppyrimäet modernisoitiin. Suurmäkeen asennettiin muun muassa alastulorinteen muovitus, kun taasen normaalimäestä muovitus poistettiin. Suur- ja normaalimäet avattiin uudelleen 7.–8. helmikuuta 2014 Ruotsin mestaruuskilpailuiden yhteydessä. Lisäksi varattiin 1,7 miljoonaa euroa neljän uuden (K60, K35, K15 ja K10) hyppyrimäen rakentamiseksi, jotka korvaisivat vuonna 2014 puretut Kvarnbergetin hyppyrimäet. MM-kilpailuiden jälkeen vuonna 2015 valmistui kolme pienempää hyppyrimäkeä (K35, K15 ja K8) Lugnetin alueelle.


title: Lugnet

text: Hyppyrimäen alkuperäinen K-piste sijaitsi 112 metrissä. Vuoden 1992 remontissa mäen K-piste siirtyi 115 metriin. Ennen kesällä 2012 alkanutta remonttia mäen K-piste oli 115 metrissä ja HS-piste 124 metrissä. Remontin valmistuttua tammikuussa 2014 K-piste siirtyi 120 metriin HS-piste siirtyi 134 metriin.


title: Lugnet

text:
Mäkiennätyksen 135,5 metriä on hypännyt Severin Freund.
Hyppyrimäen alkuperäinen K-piste sijaitsi 89 metrissä. Vuoden 1992 remontissa mäen K-piste siirtyi 90 metriin. Ennen kesällä 2012 alkanutta remonttia mäen K-piste oli 90 metrissä ja HS-piste 98 metrissä. Remontissa HS-piste siirtyi 100 metriin.


title: Lugnet

text:
Mäkiennätyksen 105,0 metriä on hypännyt Primož Peterka.
Naisten mäkiennätyksen 98,5 metriä on hypännyt Sarah Hendrickson.
Kesämäkiennätyksen 104,0 metriä on hypännyt Peter Frenette.
Naisten kesämäkiennätyksen 102,0 metriä on hypännyt Daniela Iraschko-Stolz.


title: Kajaanin lukio

text: Kajaanin lukio on Kajaanissa toimiva lukio. Linnan lukio ja Lyseon lukio yhdistyivät, ja niistä syntyi Kajaanin lukio. Kajaanin lukiossa on noin 720 oppilasta, ja se sijaitsee entisen Kauppaopiston tiloissa Vuorikadulla. Kajaanin lukiossa on kuvataide- ja musiikkilinja.


title: Maria (Green Day)

text: Maria on ensimmäinen kappale ja toinen uusista Green Dayn kokoelmalevyllä International Superhits!. Laulu kertoo kapinallisesta naisesta, joka "ampui presidentin" ja lopulta katosi. Kappaleen pieni alkupuhe on oikea haastattelu jonkun naisen ja Billie Joe Armstrongin välillä, kun Billie Joe oli viisivuotiaana levyttänyt laulun "Look for Love".


title: Maria (Green Day)

text: Maria oli alun perin levytetty in B-puolta varten, mutta se levytettiin uudelleen kokoelmaa varten.


title: Ristihämähäkki

text: Ristihämähäkki eli aitoristihämähäkki ("Araneus diadematus") on ristihämähäkkien ("Araneidae") heimon tunnetuin laji. Se on saanut nimensä selässään olevasta valkoisesta ristikuviosta. Lajin väritys vaihtelee yksilöittäin oljenvärisestä oranssiin ja tummanruskeaan. Ristihämähäkin kansanomainen nimitys "ristilukki" on harhaanjohtava, sillä laji ei kuulu lukkeihin eikä ole niille läheistä sukua. Ristihämähäkin koko on 7–18 mm. Naaras on koirasta huomattavasti suurempi.


title: Ristihämähäkki

text: Ristihämähäkki on yleinen Länsi-Euroopassa, ja Suomessakin sitä tavataan lähes koko maassa. Sitä esiintyy myös osissa Pohjois-Amerikkaa. Ristihämähäkki saalistaa pyyntiverkolla, jonka keskellä tai välittömässä läheisyydessä se odottaa saalista, joskus vuorokaudenkin kerrallaan. Kun saalis tarttuu verkkoon, hämähäkki tunnistaa pyristelyn tuntolankaa pitkin ja rientää heti sen kimppuun. Joskus ristihämähäkki paketoi saaliin seittiin ja raahaa sen takajaloillaan sivuun kiinnittäen sen yhteen tukilangoista odottamaan suurempaa nälkää.


title: Ristihämähäkki

text: Ristihämähäkit parittelevat loppukesästä. Naaras munii 200–300 munaa kotelossa esimerkiksi kaarnanrakoseen. Kuoriutuneet poikaset ovat keltaisia ja niillä on takaruumiissa musta täplä.


title: Suomen laivasto

text: Suomen laivasto on Suomen rannikkopuolustuksen laivoista vastanneen osan nimitys 1923–1933, jolloin alettiin käyttää nimitystä Suomen merivoimat. Jo vuonna 1927 Suomen laivasto ja Suomen rannikkotykistö yhdistettiin johdoltaan rannikkopuolustuksesta kokonaisuutena vastaaviksi merivoimiksi. Puolustushaaran roolin merivoimat sai kuitenkin vasta 1950-luvulla.


title: Simone Signoret

text: Simone Signoret (oik. Simone-Henriette-Charlotte Kaminker, 25. maaliskuuta 1921 Wiesbaden, Saksa – 30. syyskuuta 1985) oli Oscar-palkittu ranskalainen näyttelijä.


title: Simone Signoret

text: Hänen vanhempansa olivat ranskalaisia, ja Simone syntyi Saksassa mutta kasvoi kaksivuotiaasta asti Ranskassa. Hän liikkui teini-ikäisestä asti Pariisin intellektuelleissa piireissä. Juutalaisen isänsä takia hän ei saanut työlupaa joten hän alkoi käyttää äitinsä tyttönimeä. Hän toimi avustajana elokuvissa natsien miehittämässä Ranskassa.


title: Simone Signoret

text:
Hänestä tuli toisen maailmansodan jälkeen yksi ranskalaisen elokuvan kirkkaimmista tähdistä. Hän tuli tunnetuksi sensuaalisten naisten rooleista. Sen lisäksi hän näytteli englanninkielisissä elokuvissa, joista vuonna 1959 valmistuneessa "Tilaa huipulla" (Room at the Top) hän sai parhaan naispääosan Oscarin. "Rakastajattaresta" Signoret sai parhaan naispääosan Bafta-palkinnon.
Hän oli naimisissa kaksi kertaa. Hänen ensimmäinen puolisonsa oli Yves Allégret vuosina 1944–1949, ja avioliitosta syntyi tytär Catherine. Toisen avioliiton hän solmi Yves Montandin kanssa 1951. Tämä avioliitto kesti aina Signoret'n kuolemaan asti. Hän kuoli haimasyöpään 64-vuotiaana.


title: Post (albumi)

text: Post on islantilaisen Björkin toinen albumi, joka julkaisiin 13. helmikuuta 1995.


title: Post (albumi)

text: Albumilta on julkaistu singleinä kappaleet: "Army of Me", "Isobel", "It's Oh So Quiet", "Hyper-Ballad", "Possibly Maybe" ja "I Miss You".


title: Post (albumi)

text: Seuraava "Telegram"-levy sisältää "Post"-albumin kappaleista remix-versioita.


title: Gaël Clichy

text: Gaël Clichy (s. 26. heinäkuuta 1985 Toulouse, Ranska) on ranskalainen jalkapalloilija, pelipaikaltaan vasen laitapuolustaja. Clichy edustaa Turkin Superliigassa pelaavaa Başakşehiria.


title: Gaël Clichy

text: Vuosina 2001–2003 hän pelasi ranskalaisessa AS Cannesissa ja vuosina 2003–2011 Englannin Valioliigassa Arsenalissa. Kesällä 2011 hän siirtyi Manchester Cityyn. 2017 Clichy siirtyi ilmaisella siirrolla İstanbul Başakşehiriin.


title: Lappohja

text: Lappohja () on Hankoon kuuluva taajama. Asukkaita on noin 475. Taajamassa on kaksikielinen peruskoulu. Lappohjassa sijaitsee myös hiekkaranta. Lappohjan muihin palveluihin kuuluvat kirjasto, nuorisotalo, kaksikielinen päiväkoti sekä neuvola.


title: Lappohja

text:
Lappohja mainittiin kirjallisesti ensimmäisen kerran 1549, mutta se on paljon vanhempi. Vuonna 1549 Lappohjassa asui viisi talonpoikaisperhettä, jotka saivat elantonsa kalastuksesta. 1640-luvulla maanmittari Hans Hansson piirsi Lappohjasta ensimmäisen kartan. Suomen suuriruhtinaskunnan aikaan keisari vieraili usein Lappohjan lähistöllä. Lappohja tuhoutui suurelta osin suomalaisten ja neuvostoliittolaisten taistellessa Hangosta vuonna 1941.
Lappohja kuului Tenholaan, kunnes se vuoden 1977 alussa liitettiin Hankoon. Vuosina 1940-1941 Lappohja kuului Neuvostoliiton hallussa olleeseen Hangon vuokra-alueeseen.


title: Lappohja

text: Vanhat kirjoitusmuodot: "Lapuik" (1549), "Lappevick" (1552), "Lapvik" (1850) ja suomennos "Lappohja" (1950). Ruotsinkielinen kylännimi perustuu lahden nimeen. Lahti ei kuitenkaan ole sijainnut Hankoniemen itärannalla kuten nykyinen Lappohjan taajama, vaan niemimaan länsirannalla lähellä nykyistä Lappvikin kartanoa. Maankohoamisesta päätellen nimi on voitu antaa yli tuhat vuotta sitten, joten lahden alkuperäinen nimi ei voi olla alkuaan ruotsia. Nimen alkuosa "Lapp"- viittaa kosketuksiin lappalaisten kanssa. Lappalaisiksi on kutsuttu etnisten saamelaisten lisäksi niitä, joilla oli samanlaisia elinkeinoja ja asumismuotoja. Nykyinen suomenkielinen nimi "Lappohja" on käännös nimestä "Lappvik" (pohja = lahden pohjukka, perukka).


title: Lappohja

text: Lappohjaan pääsee Helsingistä Hankoon kulkevilla vakio- ja pikavuoroilla. Karjaan rautatieasemalta lähtee taajamajuna Hankoon, joka pysähtyy Lappohjan seisakkeella. Taajamajunien lähtöajat on suunniteltu Karjaalle saapuvien kaukojunien aikataulujen mukaan, joten niistä voi vaihtaa näppärästi taajamajunaan ja toistepäin.


title: Ungavan niemimaa

text: Ungavan niemimaa (, ) on Hudsoninlahden ja Ungavanlahden välinen niemimaa Nunavikissa, Kanadan Québecissä. Se kuuluu Labradorin niemimaahan ja on pinta-alaltaan noin 252 000 km. Niemimaan pohjoispuolella sijaitsee Hudsoninsalmi.


title: Ungavan niemimaa

text: Ungavan niemimaa on osa Kanadan kilpeä ja koostuu ainoastaan puuttomasta tundrasta, jota useat joet ja jäiset järvet halkovat. Useimmat joet virtaavat lähes yhdensuuntaisesti idästä länteen. Niemimaa vapautui mannerjään alta vasta 6 500 vuotta sitten, 11 500 vuotta LGM:n eli viimeisen jääkauden huippukohdan jälkeen, ja sen uskotaankon olleen esihistoriallisella ajalla keskus, josta laaja jääpeite laajeni peittämään suurimman osan Pohjois-Amerikkaa viime jääkaudella.


title: Ungavan niemimaa

text: Ungavan niemimaan ilmasto on erittäin kylmää Labradorinvirran vuoksi, joka pitää koko Pohjois-Québecin kylmempänä kuin muiden vastaavien leveyspiirien alueet.


title: Ungavan niemimaa

text: Niemimaalla asuu noin 10 000 asukasta, joista noin 90 prosenttia on inuiteja. He asuvat 12 kylässä, jotka ovat levittäytyneet rannikolle. Suurin kylä, Kuujjuaq, on alueen hallintokeskus. Rannikon läheisyydessä sijaitsevat saaret kuuluvat Nunavutin territorioon.


title: Ungavan niemimaa

text: Alueelle pääsee ilmateitse. Lentoja on Etelä-Québeciin, ja myös laivaliikenne toimii, kun meri on sula. Paksu ikijää estää perinteisten rakennustekniikoiden käytön joillakin alueilla.


title: Mats Långbacka

text: Mats Anders Långbacka (s. 19. syyskuuta 1963 Helsinki) on suomenruotsalainen näyttelijä. Hänen isänsä on teatteriohjaaja Ralf Långbacka ja isoisänsä oli kirjailija Runar Långbacka.


title: Mats Långbacka

text: Långbacka on ollut naimisissa ja hänellä on kolme lasta.


title: Maitiaisneste

text: Maitiaisneste on kasveissa tai sienissä solujen välillä ravinteita kuljettava neste. Maitiaisnesteen nimi viittaa maitomaiseen olemukseen, mutta tämä voi olla myös muun väristä tai kirkasta. Maitiaisnesteitä on hyödynnetty pitkään eri tarkoituksiin ja eri kasvien maitiaisnesteellä on eri nimityksiä:


title: Living Sacrifice

text: Living Sacrifice on yhdysvaltalainen metalliyhtye, joka perustettiin Little Rockissa, Arkansasissa vuonna 1989. Yhtye on julkaissut kahdeksan studioalbumia, joista kolme ensimmäistä REX Recordsilla alkuperäisen laulajan Darren Johnsonin kanssa, kun yhtye soitti vielä thrash metalia ja death metalia. Reborn-levyltä alkaen yhtye on soittanut groove metalia ja metallista hardcorea Solid State -levy-yhtiöllä. Yhtye hajosi julkaistuaan kokoelma-albumin "In Memoriam" vuonna 2005. Yhtyeen jokaista albumia myytiin keskimäärin 30 000 kappaletta. Yhtye palasi yhteen vuonna 2008 ja julkaisi albumin The Infinite Order vuonna 2010. Albumi meni sijalle neljä Heatseekersin Top New Artist Albums -listalla, joka luettelee sellaisten uusien ja kehittyvien yhtyeiden albumit, joita ei mainittu Billboard 200-listan Top 100:ssa.


title: Living Sacrifice

text: Living Sacrifice oli yksi varhaisimpia kristillisiä äärimetalliryhmiä. Yhtyeen perustivat vuonna 1989 laulaja-basisti Darren "D.J." Johnson, kitaristi Bruce Fitzhugh ja rumpali Lance Garvin. Myöhemmin Jason Truby liittyi kitaristiksi. Yhtye olivat tuolloin kiinnostunut thrash metalista ja pitivät Metallicaa, Anthraxia, Slayeria sekä Testamentia vaikuttajinaan. D.J. tutustui muihin kristillisiin yhtyeisiin tilaamalla demokasetteja "Heaven's Metal" -fanzinen kautta. Believer-yhtyeen demo "The Return" teki häneen vaikutuksen ja tutustui pian kitaristi-laulaja Kurt Bachmaniin, joka myöhemmin auttoi Living Sacrificea tuottamaan ensimmäisen demonsa "...Not Yelding to the Ungodly". Muita Living Sacrificeen vaikuttaneita yhtyeitä olivat The Crucified, Deliverance ja Bloodgood.


title: Living Sacrifice

text: Vuonna 1991 yhtye sai levytyssopimuksen "R.E.X. Recordsilla" ja julkaisi omaa nimeään kantavan albuminsa, ja sen tuotti Kurt Bachman. Yhtyeen jäsenet olivat tuolloin noin 18 vuoden ikäisiä, joten he joutuivat jäämään pois koulun tunneilta, koska heillä oli vain kuusi päivää studioaikaa. Musiikkiharrastajat vertasivat albumia moniin aikansa thrash metal -yhtyeisiin, erityisesti Slayeriin. Esikoisalbumi oli suhteellisen menestyksekäs ja pysyi 56 viikon ajan Pure Rock Reportin Top Ten Metal Albums -listalla. Lisäksi albumi poiki kolme singleä, jotka kävivät Top Ten CCM Metal Singles -listalla. Yhtye myös esiintyi Cornerstone-festivaaleilla vuonna 1992 ja teki kiertueen 20 Yhdysvaltojen kaupungin läpi.


title: Living Sacrifice

text: Vuonna 1992 Living Sacrifice julkaisi toisen studioalbuminsa "Nonexistent". Niin kutsuttu "Florida Death Metal" -piiri yhtyeillään kuten Obituary vaikuttivat Living Sacrificen musiikkityyliin. Tuolla albumilla yhtye vaihtoi thrash metalin matalavireiseen death metaliin, ja D.J. alkoi kokeilla erilaista vokalisointityyliä. Living Sacrifice teki "Anorexia Spiritual" -kiertueen industrial metal -yhtye Circle of Dustin kanssa. Kiertueella syntyneestä ideasta Circle of Dustin johtohahmo Scott Albert teki myöhemmin remix-versioita Kummankin yhtyeen sekä Brainchildin kappaleista, jotka julkaistiin albumilla "Metamorphasis" (1993).


title: Living Sacrifice

text: Vuonna 1994 yhtye julkaisi kolmannen albuminsa, "Inhabit", jota monet harrastajat pitävät death-grind-tyylinsä puolesta Living Sacrificen raskaimpana ja teknisimpänä levytyksenä, vaikka toisten mielestä taas "Nonexistent" on raskaampi. "Inhabitilla" on runsaasti blastbeat-työskentelyä, jonka hyökkäävyyttä tasapainottavat synkeät akustiset kitarointiosiot. D.J. vaihtoi albumilla vokalisointityylinsä hieman selkeämmin artikuloituun murinaan. Julkaisua seuranneesta kahden viikon kiertueesta Living Sacrifice teki osan Malevolent Creationin kanssa. Vuonna 1995 R.E.X. Records ajautui taloudellisten vaikeuksien jälkeen konkurssiin. Vastaavasti Living Sacrifice kiinnitettiin pian Solid State Recordsille.


title: Living Sacrifice

text: Myöhemmin D.J. jätti Living Sacrificen tuntemattomasta syystä ja Bruce Fitzhugh otti vastuulleen laulun. Yhtyeen jäsenet leikkasivat tukkansa ja vaihtoivat musiikkityylin metalcoreen. Jason Trubyn veli Chris Truby liittyi basistiksi. Tällä kokoonpanolla Living Sacrifice äänitti "Rebornin", Solid Staten esikoisalbuminsa vuonna 1997. Monet harrastajat pitävät sitä yhtyeen parhaana albumina. Se on myös yhtyeen merkittävin julkaisu, ja oli yksi varhain menestyneistä kristillisistä metalcore-albumeista. Metalcore-suunnasta huolimatta yhtye piti vielä kiinni thrash metal ja death metal -vaikutteistaan. Tyylimuutos vei yhtyeen suosion nousukiitoon. "Rebornin" jälkeen Chris ja Jason Truby jättivät yhtyeen. Jay Stacy otti basistin paikan mutta myöhemmin hänen tilalleen tuli Arthur Green, joka vaikutti aiemmin yhtyeessä Eso-Charis. Cory Putman (yhtyeistä Eso-Charis ja Norma Jean) soitti kitaraa Ruotsin ja Norjan kiertueilla, jonka jälkeen hänen tilalleen tuli Rocky Gray. Hän soitti myöhemmin rumpuja Evanescencessa ja kitaraa Soul Embracedissa.


title: Living Sacrifice

text: Vuoden 1999 lopulla Matt Putman liittyi Living Sacrificeen soittamaan lyömäsoittimia. Tämä antoi Living Sacrificelle uuden äänimaailman yhdistettynä Rocky Grayn laulunkirjoitustapaan. Vuonna 2000 Living Sacrifice äänitti viidennen täyspitkän studioalbuminsa "The Hammering Process". Samoihin aikoihin Fitzhugh myös lauloi Evanescencen kappaleella "Lies".


title: Living Sacrifice

text: Vuonna 2001 julkaistiin tribuuttialbumi "A Tribute to Living Sacrifice". Levy sisälsi muiden metalliyhtyeiden ja entisten jäsenten soittamia Living Sacrifice -covereita. Albumilla on myös Living Sacrifice -kappale vuoden 1993 split-CD:ltä "Metamorphosis".


title: Living Sacrifice

text: Vuonna 2002 Living Sacrifice meni jälleen studioon ja äänitti albumin "Conceived in Fire", joka jäisi yhtyeen viimeiseksi. Albumilla yhtye palasi osittain thrash metal ja death metal -vaikutteiseen metalcore-tyyliinsä. "Conceived in Fire" sai hyvän vastaanoton harrastajien joukossa. Kuitenkin vuonna 2003 Living Sacrifice peruutti loput kiertueestaan ja ilmoitti, ettei enää levytä yhtään albumia. Yhtyeen jäsenillä oli muita velvollisuuksia täytettävänä ja päättivät jättää yhtyetoiminnan taakseen.


title: Living Sacrifice

text: Bruce Fitzhugh on nykyisin yhtyemanageri ja tuottaja. Hän on tehnyt töitä yhteille, kuten Few Left Standing ja The Showdown. Rocky Gray soittaa rumpuja Evanescencessa. Matt Putman sen sijaan soittaa yhtyeissä Lovedrug, Snailhunter ja Unwed Sailor. Jason Truby taas soitti P.O.D.-yhtyeessä vuodesta 2003 vuoteen 2006, jonka jälkeen hän päätti jättää yhtyeen harjoittaakseen muita musiikillisia kiinnostuksiaan Phil Keaggyn ja Lance Garvinin kanssa. Cory Putman on jäsen yhtyeissä Norma Jean. Lance Garvin levyttää musiikkia ystäviensä kanssa. D.J. asuu Arkansasissa ja tekee seurakuntatyötä.


title: Living Sacrifice

text: Maaliskuussa 2005 Solid State Recordsin kautta julkaistiin best of -kokoelmalevy "In Memoriam". Albumi sisältää kolme uutta kappaletta, jotka Lance Garvin, Rocky Gray ja Bruce Fitzhugh ovat kirjoittaneet sekä äänittäneet. "In Memoriamilla" on kaksi kappaletta Living Sacrificen jokaiselta albumilta sekä vuoden 1998 coveri "Nonexistent"-albumin kappaleesta "Enthroned".


title: Living Sacrifice

text: 4. helmikuuta 2008 Living Sacrifice perusti virallisen MySpace-sivun, jolla yhtye ilmoitti tekevänsä paluun. Living Sacrifice teki kiertueen Demon Hunterin kanssa vuonna 2008. 10. kesäkuuta 2008, Living Sacrifice julkaisi näytteeksi kaksi uutta kappaletta iTunesiin ja MySpace-sivulleen sekä AmazonMp3:een. Samana päivänä Bruce Fitzhugh ilmoitti, että yhtye alkaa tehdä uutta albumia. Sonshine Festival 2009:ssä, Green ilmoitti albumin olevan täysin valmis. Musiikkivideo singlestä "Rules of Engagement" näytettiin ensikertaa 22. joulukuuta 2009. The Infinite Order Julkaistiin 26. tammikuuta 2010, ja se meni sijalle neljä Heatseekers-listalla.


title: Poprocks & Coke

text: Poprocks and Coke on järjestyksessään toinen kappale ja toinen uusista kappaleista Green Dayn kokoelmalevyllä International Superhits!. Kappaleen on sanottu olevan hyvin samanlainen, kuin kappaleet Green Dayn edellisellä levyllä . Laulun on sanoittanut Billie Joe Armstrong.


title: Poprocks & Coke

text: Kappaleen nimi viittaa kaupunkitarinaan Pop Rockseista ja limusta.


title: Poprocks & Coke

text: Tämän kappaleen video on ainoa video albumilla International Superhits! tai millään Green Dayn kokoelmalevyllä. Musiikkivideo näyttää bändin säveltämässä kappaletta ja osallistumassa valokuvien ottoon.


title: Lahti L-39

text: Lahti L-39 on Aimo Lahden vuonna 1939 kehittämä panssarintorjuntakivääri. L-39 on itselataava, ja siinä on kymmenen patruunan lipas. Suuren kaliiperin takia aseessa on huomattavan kova rekyyli, ja sekä sen paino että koko tekevät siitä vaikeasti kuljetettavan. Näistä syistä aseen kutsumanimeksi tuli ”Norsupyssy”. Kun panssarivaunujen panssarit kehittyivät paksummiksi, panssarintorjuntakivääreillä ei ollut enää käyttöä niille tarkoitetussa tehtävässä, vaan asetta käytettiin pitkän kantaman tarkka-ammuntaan, panssarivaunujen häirintään sekä muunneltuna ilmatorjuntaan.


title: Lahti L-39

text: Kotimaisen kevyen panssarintorjunta-aseen kehitystyön alkaessa vuonna 1935 perustana oli Yleisesikunnan arvio, jonka mukaan puna-armeija käyttäisi keskitetysti suuria määriä kevyitä panssarivaunuja. Tätä taustaa vasten pidettiin 12,7-13 mm panssarintorjuntakonekivääriä ihanteellisena asetyyppinä 37 mm panssarintorjuntatykin tueksi sen suuren tulinopeuden ansiosta. Seurauksena Valtion Kivääritehdas sai tehtäväkseen 13 mm panssarintorjuntakonekiväärin kehittämisen.


title: Lahti L-39

text: Kaikki eivät kuitenkaan olleet vakuuttuneita 13 mm ammuksen riittävyydestä panssarintorjuntakäyttöön. Erityisesti jalkaväen tarkastaja kenraalimajuri Erik Heinrichs kannatti sitä voimakkaasti. Sotatalouspäällikkö kenraalimajuri Erik Grandell ehdotti 20 mm:n asetta ja vuoden 1938 kesällä suoritetut koeammunnat prototyyppiaseella tukivat tätä näkemystä, joten samalla ryhdyttiin kehittämään järeämpää 20 mm panssarintorjuntakivääriä. Molempia asetyyppejä kehitti Aimo Lahti. Panssarintorjuntakonekiväärin ammukseksi vakiintui aseen kanssa samanaikaisesti kehitetty 13,2 mm patruuna jonka läpäisykykyä yritettiin parantaa kokeilemalla erilaisia erikoisluoteja.


title: Lahti L-39

text: Järeämmän panssarintorjuntakiväärin kaliiperiksi valittiin 20 x 138 mm, jolloin ase oli yhteensopiva useiden ulkomaalaisten 20 mm ampumatarvikkeiden kanssa. Kesäkuussa 1939 asetyyppejä vertailtiin ja 20 mm panssarintorjuntakivääri havaittiin ylivoimaiseksi. Henkilöstön kitkat ja Erik Heinrichsin päättämättömyys viivyttivät valmistuspäätöstä syyskuun 6. päivään.20 mm kivääri valittiin virallisesti armeijan kevyeksi panssarintorjunta-aseeksi nimellä ”20 mm panssarintorjuntakivääri 39”. Aseen suunnittelija Aimo Lahti antoi aseelle nimen L-39.


title: Lahti L-39

text: Valtion Kivääritehtaan suuren työtaakan takia tuotanto pääsi kunnolla alkamaan vasta vuoden 1940 puolella, ja ensimmäinen 10 kappaleen koesarja valmistui 15. huhtikuuta 1940. Aseelle kehitettiin Suomessa panssariammus, panssarikranaatti, sirpalekranaatti ja fosforisytytysammus, ja suurin osa jatkosodassa käytetyistä ampumatarvikkeista oli kotimaista tuotantoa. Normaalien avotähtäinten lisäksi aseelle kehitettiin yö- ja ilmatorjuntatähtäin sekä tähtäyskaukoputki. Aseen tuotanto jatkui kesään 1945 asti, johon mennessä Valtion Kivääritehdas oli valmistanut noin 1 900 L-39:ää.


title: Lahti L-39

text: Talvisodan aikana tarve panssarintorjunta-aseille oli suuri, mutta vain kaksi 20 mm L-39:ää ja muutama 13,2 mm L-35/36 -konekivääri saatiin rintamalle. 13,2 mm konekiväärin huomattiin nopeasti olevan kykenemätön läpäisemään neuvostopanssareja, ja lisäksi ase jumiutui talviolosuhteissa helposti. L-39 taas pystyi tuhoamaan vihollisen T-26-, T-38- ja T-28-vaunuja menestyksekkäästi.


title: Lahti L-39

text: Lahti L-39 ei pystynyt tuhoamaan uudempia neuvostoliittolaisia T-34- ja KV-1-panssarivaunuja, mutta sitä käytettiin menestyksellisesti bunkkerien ampuma-aukkojen, kevyiden kohteiden ja jopa lentokoneiden tuhoamiseen. Aseen erinomaisen tarkkuuden ansiosta hyvä ampuja saattoi ampua matalalla lentävän IL-2 Sturmovik-maataistelukoneen alas. Aseesta valmistettiin myös muutamia L-39/44-ilmatorjuntaversioita tähän tarkoitukseen. Räjähtävillä ammuksilla pystyttiin karkottamaan vihollisen tarkka-ampujia sekä ampumaan esimerkiksi auki olevasta panssarivaunun luukusta.


title: Lahti L-39

text: L-39:n huomattiin olevan kuitenkin liian kookas tehokkaaseen kuljetukseen rintamalla, ja useita kappaleita hylättiinkin perääntyessä. 50 kilogramman painoisen L-39:n vetämisessä käytettiin apuna poroja ja hevosia.


title: Lahti L-39

text: Sotien jälkeen asetyyppiä oli jäljellä noin 1650 kappaletta, ja vuonna 1951 vielä 1333 kappaletta. Vuosina 1960–1961 noin 1 000 asetta myytiin lähinnä yhdysvaltalaisille keräilijöille. Loput säilyivät Puolustusvoimien varastoissa, ja aseen käyttämistä helikoptereiden torjuntaan harkittiin. Vuonna 1986 loput aseet joko myytiin tai hävitettiin.Viitteet


title: Ghost Rider (Patrik Furstenhoff)

text: Ghost Rider on tukholmalainen stunt-moottoripyöräilijä, joka on tullut tunnetuksi kaahailuelokuvistaan. DVD-elokuvissa Ghost Rider provosoi poliisia takaa-ajoihin ja ajaa huomattavaa ylinopeutta vilkasliikenteisillä teillä. Elokuvien tekijät ovat pyrkineet salaamaan Ghost Riderin henkilöllisyyden. Tämän johdosta oli syntynyt useita spekulaatioita todellisesta henkilöstä samoin kuin epäilyjä Ghost Riderin kuolemasta vuonna 2005. Nimimerkin haltijana on huhuttu olevan ruotsalainen Patrik Furstenhoff, joka on jäsenenä SWT:ssä (Swedish Wheelie Team) ja joka pitää hallussaan nopeusennätystä moottoripyörällä keulimisessa 344.8 km/h.


title: Kolossi (sarjakuvahahmo)

text: Kolossi (Piotr Nikolaievitch Rasputin) on Len Weinin ja Dave Cockrumin luoma Marvel Comicsin supersankari, joka toimii Ryhmä-X:ssä.


title: Kolossi (sarjakuvahahmo)

text: Kolossi on Neuvostoliitosta kotoisin oleva mutantti, joka kykenee muuttamaan koko ruumiinsa orgaaniseksi teräkseksi, minkä ansiosta hän saa yli-inhimilliset voimat ja hyvän suojan. Kolossi nähdään taistelussa pelottavana ja voimakkaana vastustajana, mutta todellisuudessa hän on yksi kohteliaimmista x-miehistä ja mieluummin maalaisi kuin taistelisi.


title: Kolossi (sarjakuvahahmo)

text: Kolossin koodinimi on tullut Rodoksen kolossin nimestä ja sukunimen esikuvana oli Grigori Rasputin. Vuoden 2005 minisarja "Colossus: Bloodlines" paljastaa, että Kolossi on sukua Rasputinille.


title: Kolossi (sarjakuvahahmo)

text: Piotr "Peter" Rasputin syntyi neuvostoliittolaiselle maatilalle lähelle Baikaljärveä Siperiassa. Hän asui siellä yhdessä äitinsä, isänsä ja siskonsa, Illyanan, kanssa. Hänen isoveljensä, Mikhail, oli ollut kosmonautti ja hänen uskottiin kuolleen rakettionnettomuudessa.


title: Kolossi (sarjakuvahahmo)

text: Peterin yli-inhimilliset voimat ilmenivät hänen nuoruudessaan, Peterin pelastaessaan siskonsa hallinnasta riistäntyneeltä traktorilta. Aluksi Peter käytti voimiaan avustaessaan muita tilalla työskennelleitä. Ryhmä-X:n perustaja Charles Xavier otti kuitenkin häneen pian yhteyttä. Hän kertoi keräävänsä uutta joukkoa pelastamaan alkuperäisen ryhmän, joka oli kaapattu Krakoa nimiselle saarelle.


title: Kolossi (sarjakuvahahmo)

text: Peter hyväksyi tarjouksen ja lähti Yhdysvaltoihin Xavierin kanssa. Xavier antoi hänelle koodinimeksi Kolossi ja yhdessä muiden uusien jäsenten kanssa hän pelasti alkuperäisen ryhmän. Tämän jälkeen hän jäi Yhdysvaltoihin Ryhmä-X:n kanssa.


title: Kolossi (sarjakuvahahmo)

text: Peterillä on ollut on/off -suhde ryhmätoverinsa Kitty Pryden kanssa jo vuosia. Suhde oli pitkään katkolla (Kolossia luultiin muun muassa kuolleeksi muutaman vuoden ajan), mutta nykyään Kitty ja Peter ovat palanneet yhteen. Nämä tarinat esitettiin suomalaisen Ryhmä-X -lehden vuoden 2006 numeroissa.


title: Kolossi (sarjakuvahahmo)

text: Ultimate Marvel -jatkumossa, joka ei ole mitenkään kytköksissä "viralliseen" ja varsinaiseen Marvel-jatkumoon, Kolossi työskentelee vastentahtoisesti  Venäjän mafialle  aseiden salakuljettajana. Lopulta Iso Boris -niminen mies vie Kolossin mukanaan Amerikkaan, jossa tämä tapaa Jean Greyn. Jean tarjoaa Kolossille paikkaa Ryhmä-X:ssä. Kolossi tarttuukiin ehdotukseen ja liittyy joukkoon.


title: Kolossi (sarjakuvahahmo)

text: Myöhemmin Kolossi kuitenkin pakenee takaisin Venäjälle, josta Jean Grey ja Kyklooppi menevät pyytämään tätä takaisin. Kolossi kieltäytyy vedoten onnettomaan elämäänsä, mutta Jean toteaa Kolossilla olevan peiteltyä ihastusta tiimitoveriinsa Wolverineen. Lopulta pelastettuaan venäläisen sukellusveneen Kolossi palaa kansallissankarina takaisin Ryhmä-X:ään.


title: Kolossi (sarjakuvahahmo)

text: Myöhemmin Ylivertaiset iskevät Ryhmä-X:ää vastaan ja Kolossi onnistuu voittamaan sekä Rautamiehen että Thorin. Vasta Haukansilmän ampuma pienoisydinräjähde saa Kolossin maahan. Myöhemmin Ryhmä-X hakee Magneton linnoituksestaan palveluksena Ylivertaisille ja Kolossi - huolimatta metallikehostaan, pieksee tämän henkihieveriin raivostuneena Wolverinen satuttamisesta.


title: Kolossi (sarjakuvahahmo)

text: Merkittävä muutos normaalijatkumon tapahtumiin tapahtui, kun kävi ilmi, että toisin kuin normaalijatkumon hahmo, Ultimate-Kolossi on homoseksuaali. Asia käy ilmi Kolossin vuorovaikutuksesta Wolverinen kanssa, mutta myöhemmin Ultimate Pohjantähden satutettua itsensä Herra Pahuuden järjestämissä mutanttimurhissa, Kolossi hoitaa tämän kuntoon. Myöhemmin julkihomona tunnettu Pohjantähti kysyy Kolossilta onko tämä sinkku - kysymys saa Kolossin muuttamaan itsensä vaistonvaraisesti metalliksi. Myöhemmin käy selväksi, että parin suhde on syventynyt huomattavasti. Pohjantähti pyytää lopulta Kolossia muuttamaan kanssaan yhteen.


title: Kolossi (sarjakuvahahmo)

text: Elokuvissa "X-Men" ja "X-Men 2" Kolossia näyttelee Daniel Cudmore. Ensimmäisessä elokuvassa Kolossi nähdään lyhyesti Xavierin koulun pihalla ja seuraavassa osassa kouluun hyökätään ja hän pelastaa Sirynin sekä johtaa lapset turvaan.


title: Kolossi (sarjakuvahahmo)

text: Elokuvassa "" Kolossin rooli oli hieman suurempi. Ryhmän harjoitellessa vaarahuoneessa hän heittää Wolverinen Vahtia päin, jonka pään Wolverine repii irti kynsillään. Kolossi liittyi myös taisteluun Magnetoa vastaan Alcatrazilla. Kuten vaarahuoneessa, hän heittää Wolverinen Magnetoa päin hämätäkseen tätä. Samalla Peto iskee Magnetoa lääkkeellä, joka poistaa mutanttikyvyt aiheuttavan mutanttigeenin tämän ruumiista.


title: Kolossi (sarjakuvahahmo)

text: Kolossi on esiintynyt useissa X-Men peleissä:


title: Seventh Avenue

text: Seventh Avenue on saksalainen power metal -yhtye, joka perustettiin vuonna 1989 Wolfsburgissa. Yhtye on julkaissut 6 albumia ja ep:n. Kitaristi-laulaja Herbie Langhansista, kitaristi Florian Gottslebenista, basisti Markus Beckista ja rumpali Mike Pflügerista koostuva Seventh Avenue yhdistää musiikissaan vaikutteita perinteisestä, melodisesta heavy metalista, speed metalista sekä progressiivisesta metallista. Yhtyeen vuoden 1996 albumi, "Tales Of Tales", meni sijalle 18 Japanin metallimusiikin listoilla. Vuoden 1998 albumi, "Southgate", lisensoitiin Megahard Recordsin kautta Brasiliassa, jossa yhtye teki useasti kiertueita saamansa suosion ansiosta.


title: Seventh Avenue

text: Vuonna 1989 muutamat heavy metalista innostuneet nuoret perustivat yhtyeen. Kaksi vuotta myöhemmin laulaja jätti yhtyeen, ja tuolloin 17-vuotias kitaristi Herbie Langhans otti laulajan paikan. Kokoonpanomuutoksen takia yhtye päätti vaihtaa nimekseen "Seventh Avenue".


title: Seventh Avenue

text: Vuonna 1993 yhtye julkaisi demon nimeltä "First Strike". Siitä tuli suosittu, ja yhtye soitti pian useita konsertteja.


title: Seventh Avenue

text: Vuotta myöhemmin 1994 yhtye alkoi työstää esikoisalbumiaan "Rainbowlands". Kokoonpanomuutosten takia julkaisu kuitenkin viivästi: tuolloinen toinen kitaristi jätti yhtyeen. Herbie alkoi jälleen soittaa myös kitaraa, ja lopulta kahden kuukauden päästä albumi julkaistiin. "Rainbowlands" oli menestys, ja vuonna 1996 yhtye allekirjoitti kahden albumin sopimuksen Treasure Hunt Recordsin kanssa. Seventh Avenue alkoi äänittää toista studioalbumia nimeltä "Tales of Tales". Tällä albumilla yhtye saavutti sijan 18 Japanin metallimusiikin listoilla. Vuonna 1997 rumpali Louis Schock jätti yhtyeen. Mike Pflüger tuli hänen tilalleensa. Andi Gutjahr soitti vierailevana muusikkona albumilla "Southgate", joka julkaistiin vuonna 1998.


title: Seventh Avenue

text: Vuonna 1999 William Hieb jätti myös yhtyeen, ja Seventh Avenue koostui tuolloin vain Herbiestä ja Mikestä. Vähän myöhemmin yhtyeeseen liittyivät uusi basisti ja kitaristi, nimittäin Geronimo Stade ja Florian Gottsleben. Lyhyen ajan kuluttua yhtye alkoi taas äänittää ja soittaa konsertteja. Yhtyeestä tuli huomattavan suosittu Brasiliassa sen jälkeen, kun Mega Hard Records hankki yhtyeen tuotannon lisenssioikeudet Etelä-Amerikkaan, jotta albumit olisivat siellä saatavilla. Seventh Avenue esiintyi usein Brasiliassa jälkeenpäin.


title: Seventh Avenue

text: Vuoden 2001 lopulla Seventh Avenue alkoi äänittää albumia "Between the Worlds". Syyskuussa 2002 yhtye teki kiertueen Brasiliassa, jossa Seventh Avenue soitti Mega Hard Recordsin järjestämiä konsertteja. Palattuaan Saksaan Seventh Avenue allekirjoitti sopimuksen Massacre Recordsin kanssa, ja vuonna 2003 "Between the Worlds" sekä sitä seuraava vuoden 2004 albumi "Eternals" julkaistiin tällä levymerkillä.Basisti Geronimo jätti yhtyeen, ja Markus Beck tuli hänen tilalleensa.


title: Seventh Avenue

text:
Kuudes albumi "Terium", yhtyeen ensimmäinen konseptialbumi, julkaistiin 28. huhtikuuta 2008 Massacre Recordsilla.
Seventh Avenuen musiikki painottuu perinteisiin metallimusiikin tyyleihin, soittaen speed ja power metalin yhdistelmää, jossa on vaikutteita progressiivisesta metallista. Seventh Avenuen musiikki koostuu tyypillisesti nopeasta tuplabasarirumpusoitosta, melodisista ja eeppisistä soolokitaroista ja NWOBHM-yhtyeille tyypillisistä tuplakitarahyökkäyksistä sekä mahtipontisesta laulusta. Yhtye hyödyntää nykyisin harvemmin koskettimia, jotka olivat yleisempiä Seventh Avenuen varhaisemmassa tuotannossa.


title: Seventh Avenue

text: Seventh Avenueta nimitetään toisinaan white metaliksi, sillä sanoituksissa on tavallisesti aiheita Raamatusta.


title: Graf Spee

text: Graf Spee voi tarkoittaa muun muassa seuraavia asioita:


title: Pyydysmäki

text: Pyydysmäki on asuinalue Kouvolan Eskolanmäen kaupunginosassa. Se sijaitsee Eskolanmäen eteläosassa ja on pääosin 1980- ja 1990-luvuilla rakennettua omakotitaloaluetta. Asuinalue on saanut nimensä alueen eteläpuolella sijaitsevasta metsäisestä ja kallioisesta Pyydysmäestä, jonka vanha murteellinen nimi on Pyylysmäki.


title: Someron Voima

text: Someron Voima (SoVo) on vuonna 1932 perustettu suomalainen urheiluseura. Yhdistyksen kotipaikka on Somero. Seuran puheenjohtajana toimii Timo Rannikko. Seuran lajeja ovat futsal, lentopallo, nyrkkeily, yleisurheilu ja jalkapallo. Futsalin puolella SoVo pelaa miesten korkeimmalla sarjatasolla Futsal-liigassa.


title: Someron Voima

text: Seuran edustusjoukkue on pelannut korkeimmillaan Kakkosessa. Se pelasi sarjassa kaudet 2005–2007, 2010 ja 2014. Kaudella 2017 SoVo pelaa Nelosen Länsi-Suomen lohkossa.


title: Jim Carey

text: Jim Carey (s. 31. toukokuuta 1974 Dorchester, Massachusetts) on yhdysvaltalainen entinen NHL-jääkiekkomaalivahti. Washington Capitals varasi hänet NHL:ään vuoden 1992 toisella kierroksella sijalla 32. Peliurallaan hän pelasi Wisconsinin yliopistojoukkueessa, AHL-liigan joukkueissa Portland Pirates ja Providence Bruins sekä NHL-joukkueissa Washington Capitals, Boston Bruins ja St. Louis Blues sekä lopuksi IHL-liigan Cincinnati Cyclones -joukkueessa.


title: Jim Carey

text: Careyn ura NHL:ssä oli erittäin lyhyt, mutta loistavan pelinsä ansiosta hän nousi nopeasti tähdeksi. Hän voitti vuonna 1996 Vezina Trophy -palkinnon. Yhtä nopeasti kuin Carey nousi tähdeksi hänen tähtensä hiipui kun hänet kaupattiin Boston Bruinsiin. Kaupassa Carey sekä hyökkääjät Anson Carter ja Jason Allison siirtyivät Bostoniin ja maalivahti Bill Ranford sekä hyökkääjät Adam Oates ja Rick Tocchet siirtyivät Washingtoniin. Kauppa oli suuri kolaus nuoren maalivahdin itsetunnolle ja otteet Bostonissa eivät olleet lähelläkään sitä tasoa, jota kaudella 1995–1996 oli nähty. Kahden Bostonissa vietetyn kauden jälkeen Carey solmi sopimuksen St. Louis Bluesin kanssa, pelatakseen vain neljä ottelua ilman mainittavia saavutuksia. Lopettamispäätöstä kypsytellessään Carey käväisi pelaamassa kaksi ottelua IHL:ssä ennen kuin ripusti lopullisesti luistimet naulaan.


title: Jim Carey

text: Jim Carey on ainoa maalivahti, joka on ollut ehdolla Vezina Trophyn saajaksi kahdella ensimmäisellä kaudellaan. Ennen NHL-uraa, Carey voitti Dudley "Red" Garrett Memorial Award -palkinnon AHL-liigan parhaana tulokkaana, pelatessaan Portland Piratesin joukkueessa.


title: Jim Carey

text: Johtuen melkein identtisestä nimestä näyttelijä Jim Carreyn kanssa hänen lempinimiään olivat Net Detective, Ace ja The Mask. Carey asuu nykyisin Floridassa ja on naimisissa yliopistoaikaisen rakkaansa Stephanien kanssa.


title: Ilona (yhtye)

text: Ilona oli suomalainen, pääosin naismuusikoista koostunut rock-yhtye, joka vaikutti lähinnä 1980-luvun loppupuolella. Yhtye tunnetaan parhaiten vuoden 1987 hitistään "Kesäpano". Ilona äänitti Poko Rekords -levy-yhtiölle.


title: Ilona (yhtye)

text: Ilonan hajottua rumpali Taru Huhtajärvi siirtyi Juice Leskisen ETC-yhteeseen 1992 ja myöhemmin Dreadline-yhtyeeseen.


title: S/S Vetäjä V

text: Satamahinaaja S/S Vetäjä V on suomalainen vuonna 1891 rakennettu höyryhinaaja, joka on nykyisin osana Forum Marinumin museolaivastoa Aurajoessa.


title: S/S Vetäjä V

text: "Vetäjä V" rakennettiin vuonna 1891 Lehtoniemen konepajalla Joroisissa. Se on viimeinen käytössä ollut höyryhinaaja. Turun kaupunki osti "Vetäjä V:n" vuonna 1954 ja antoi sille aluksen nykyisen nimen. "Vetäjä V:tä" käytettiin satamahinaajana vuoteen 1984 asti. Vuonna 1965 sen korsteenia lyhennettiin kahdella metrillä, kun alus muutettiin hiilipolttoisesta öljypolttoiseksi, samalla ohjaamo uusittiin ajan mukaiseksi.


title: S/S Vetäjä V

text:
Alusta säilytettiin telakalla Ruissalossa, kunnes se vuonna 1986 luovutettiin Turun maakuntamuseolle, joka siirsi sen Suomen Laivateollisuus OY:n telakalle Pansioon. Vuonna 1993 perustettu kannattajayhdistys aloitti "Vetäjä V:n" kunnostamisen toimivaksi museolaivaksi. "Vetäjä V" laskettiin vesille ja kiinnitettiin syksyllä Aurajokeen. "Vetäjä V" on edelleen toimiva, ja se on vieraillut mm. Kotkan meripäivillä. Kesäisin se on liikenteessä suorittaen koe- ja esittelyajoja, joiden aikana myös perehdytetään yhdistyksen jäseniä höyryaluksen käyttöön.
Alus on viimeksi telakoitu 2017 Turun korjaustelakalla.Alus kuuluu Museoviraston perinnelaivarekisteriin, ja se on Suomen Höyrypursiseuran alusrekisterissä.
Alusta ylläpitää ja käyttää Vetäjä V kannatusyhdistys ry


title: 007 ja kultainen ase

text: 007 ja kultainen ase ("The Man with the Golden Gun") on "James Bond" -elokuva vuodelta 1974. Päähenkilö James Bondia näyttelee Roger Moore. Elokuva perustuu hyvin löyhästi Ian Flemingin romaaniin "007 ja kultainen ase". Elokuvan on ohjannut Guy Hamilton, sen ovat tuottaneet Albert R. Broccoli sekä Harry Saltzman ja sen ovat käsikirjoittaneet Richard Maibaum ja Tom Mankiewicz.


title: 007 ja kultainen ase

text: Edellisen elokuvan menestyksen innoittamana ja tuottaja Saltzmanin talousongelmien vuoksi "007 ja kultainen ase" tehtiin nopeasti. Säveltäjä John Barryllä oli vain kolme viikkoa aikaa elokuvan musiikin tekemiseen. Elokuvaa pidetäänkin yleisesti yhtenä huonoimmista "Bond"-elokuvista. Aikalaisarvosteluissa elokuvasarjaa moitittiin väsyneeksi ja elokuvaa seurasi sarjan siihen asti pisin tauko. Arvostelijat ovat nähneet elokuvassa hyvääkin: etenkin Christopher Leen roolityötä on kiitetty. Lee näyttelee elokuvan roistoa, palkkamurhaaja Francisco Scaramangaa, joka käyttää kultaista asetta. Pääosissa ovat myös Britt Ekland ja Maud Adams. Elokuvaa kuvattiin Thaimaassa, Hongkongissa ja Macaolla sekä Pinewood Studiosilla. Elokuvan tapahtumapaikat ja taistelukohtaukset ovat aikanaan muodissa olleiden taisteluelokuvien innoittamia. Juoni ammentaa paitsi Flemingin alkuperäisromaanista, myös ajankohtaisesta öljykriisistä. "Bond"-elokuvasarja oli 1970-luvun alussa siirtymässä hahmovetoisuudesta ja vempainten vähäisyydestä takaisin erikoisten juonien, oudon teknologian ja komedian suuntaan.


title: 007 ja kultainen ase

text: Elokuvan ensi-ilta oli joulukuussa 1974. Se oli edeltäjiinsä verrattuna kaupallinen pettymys, vaikka tuottikin voittoa. Elokuvan jälkeen Saltzman lopetti "Bond"-elokuvien tuottamisen. Elokuvan on toisaalta tulkinneen vieneen sarjaa komediallisempaan suuntaan, toisaalta sen on katsottu yrittäneen vievän Bondin hahmoa kovapintaisempaan ja realistisempaan suuntaan. Elokuvan on katsottu suhtautuvan naisiin alentuvasti ja sitä on syytetty rasismista.


title: 007 ja kultainen ase

text: Energiakriisi koettelee maailmaa. Aurinkovoimalaite ”Solex Agitator” voisi ratkaista kriisin, mutta laitteen keksijä Gibson on kadonnut. Agentti 007, James Bond, saa tehtäväkseen etsiä Gibsonin. Salaiselle palvelulle toimitetaan kultainen luoti, johon on kaiverrettu Bondin agenttinumero. Salainen palvelu epäilee, että kuuluisa palkkamurhaaja Francisco Scaramanga, joka käyttää kultaista asetta ja pyytää miljoonan joka tapostaan, aikoo murhata Bondin. Bond yrittää löytää Scaramangan, jotta voisi tappaa tämän ensin. Bond saa avukseen agentti Mary Goodnightin, joka on elokuvan Bond-tyttö. Liikemies Hai Fat on kuitenkin palkannut Scaramangan murhaamaan Gibsonin. Scaramangan alistama rakastajatar Andrea Anders lähettää kultaisen luodin, jotta Bond tappaisi Scaramangan.


title: 007 ja kultainen ase

text: Ian Flemingin romaani "007 ja kultainen ase" julkaistiin postuumisti vuonna 1965, ja se jäi Flemingin viimeiseksi "Bond"-romaaniksi. Fleming oli kuollut ennen kuin hän oli ehtinyt viimeistellä romaanin.


title: 007 ja kultainen ase

text: Kun "Elät vain kahdesti" ilmestyi vuonna 1967, Sean Connery vetäytyi Bondin roolista. Tällöin tuotantoryhmä suunnitteli, että seuraavana elokuvana olisi kuvattu "007 ja kultainen ase" ja että Roger Moore olisi tehnyt Bond-debyyttinsä tässä elokuvassa. Elokuva oli tarkoitus kuvata Kambodžassa, mutta maa suistui sekasortoon. Elokuvan tuotantoa lykättiin ja seuraavaksi tehtiinkin "Hänen majesteettinsa salaisessa palveluksessa".


title: 007 ja kultainen ase

text: "Hänen majesteettinsa salaisessa palveluksessa" -elokuvaa, jossa Bondia näytteli George Lazenby, pidettiin epäonnistuneena, joten 1970-luvun alun "Bond"-elokuvat tehtiin hyvin erilaiseen tyyliin. Ne edustavat elokuvasarjan siirtymävaihetta. Ilmeisin muutos on pääosaesittäjän vaihto. Lazenby vaihdettiin takaisin Conneryyn, jota seurasi Moore. 1970-luvun alun "Bond"-elokuvat olivat muutosvaiheessa myös siinä mielessä, että 1960-lukulaiseksi mielletty sarja pyrittiin luomaan uudenlaisena ja päivittämään muuttuvien vaatimusten mukaiseksi. Sarja muuttui 1970-luvun alussa "Hänen majesteettinsa salaisessa palveluksessa" -elokuvan hahmovetoisuudesta ja vempainten vähäisyydestä takaisin pikkunäppärien juonien, teknologiafantasian ja komedian suuntaan. 1970-luvun alussa elokuvat myös luopuivat lopullisesti uskollisuudestaan Flemingin romaaneille ja siirtyivät käyttämään Flemingin tarinoista vain niiden nimiä ja niiden hahmojen nimiä.


title: 007 ja kultainen ase

text: "007:ää ja kultaista asetta" edeltävä "Bond"-elokuva, "Elä ja anna toisten kuolla", oli ollut menestys. "Kultaisen aseen" tuotanto kiirehdittiin aloittamaan pian sen ensi-illan jälkeen, koska tuottaja Harry Saltzmanilla oli taloudellisia ongelmia.


title: 007 ja kultainen ase

text: "007 ja kultainen ase" on yhdeksäs "Bond"-elokuva. Ohjaaja Hamilton oli vuonna 1965 kieltäytynyt ohjaamasta "Pallosalamaa", koska "007 ja Kultasormi" oli hänen mukaansa saanut hänen ajatuksensa ehtymään. "007 ja kultainen ase" oli kuitenkin Hamiltonin kolmas peräkkäinen "Bond"-elokuva: hän oli ohjannut myös sitä edeltäneet "Timantit ovat ikuisia" sekä "Elä ja anna toisten kuolla".


title: 007 ja kultainen ase

text: Elokuvan tuottivat Albert R. Broccoli ja Harry Saltzman, apulaistuottajana oli Charles Orme ja tuotantoyhtiönä EON Productions. Elokuvan ohjasi Guy Hamilton. Sen käsikirjoittivat Richard Maibaum ja Tom Mankiewicz. Pääkuvaajat olivat Ted Moore ja Oswald Morris. Elokuvan leikkasivat John Shirley ja Raymond Poulton. Elokuvan erikoistehosteet toteutti John Stears ja pienoismallitehosteet Derek Meddings. Tuotannonsuunnittelija Peter Murton vastasi elokuvan lavasteista. Alkutekstien grafiikasta vastasi Maurice Binder. Paul Engelen oli maskeerausvastaava. Art directorit olivat Peter Lamont ja John Graysmark.


title: 007 ja kultainen ase

text: Elokuvan tuotanto kiirehdittiin aloittamaan nopeasti. Useampi "Bond"-elokuvien konkari ei tullut mukaan elokuvan tekemiseen, mutta moni keskeinen tekijä oli sama kuin edellisessä elokuvassa: tuottajien lisäksi Hamilton, Mankiewicz ja kuvaaja Ted Moore. Elokuvan budjetti oli seitsemän miljoonaa dollaria. Sinclair McKayn mielestä elokuva näyttää ainoalta "Bond"-elokuvalta, jonka kustannuksista pyrittiin säästämään.


title: 007 ja kultainen ase

text: Alkuperäisessä Flemingin romaanissa ei ollut paljon mitä muuttaa elokuvaksi, joten elokuva perustuu kirjaan hyvin löyhästi. Flemingin tarinassa Bond aivopestään ja hän yrittää murhata M:n. M lähettää toipuvan Bondin Jamaikalle tappamaan palkkamurhaaja Scaramangan. Romaanin lopuksi Bond ja Scaramanga kohtaavat kaksintaistelussa. Tuotantokiireiden vuoksi käsikirjoitusta ei ehditty hiomaan. Tom Mankiewicz oli alun perin suunnitellut, että Bondin ja Scaramangan suhde voisi mukailla klassikkowestern "Etäisten laaksojen miestä". Hän myös ehdotti, että elokuvassa antagonistia näytellyt Jack Palance otettaisiin Scaramangan rooliin. Mankiewicz riitaantui ohjaaja Hamiltonin kanssa ja vetäytyi käsikirjoitustyöstä. Richard Maibaum viimeisteli käsikirjoituksen, ja tässä vaiheessa elokuvaan lisättiin aurinkovoimaa koskeva juonikuvio. Tuottaja Broccolin veljenpoikaa, insinööriä ja tulevaa "Bond"-tuottajaa Michael G. Wilsonia pyydettiin kertomaan Maibaumille aurinkovoimaan liittyvistä seikoista. Mankiewicz kirjoitti vielä uuden version Maibaumin viimeistelemästä käsikirjoituksesta ennen kuvausten alkua.


title: 007 ja kultainen ase

text: Romaaneissa Mary Goodnight on toistuva hahmo. Hän on toisinaan Bondin sihteeri tiedustelupalvelun toimistolla. Bond ja Goodnight suhtautuvat toisiinsa kunnioittavan ihastuneesti. Elokuvan Goodnight on toheloiva salainen agentti, josta annetaan kuva bikineissä kekkuloivana bimbona. Koska pelkkä palkkamurhaajan etsintä ei olisi riittänyt elokuvan aiheeksi, juoneen haettiin innoitusta myös vuoden 1973 öljykriisistä. Öljykriisin vuoksi vaihtoehtoiset energialähteet olivat ajankohtainen aihe, joten elokuvan MacGuffiniksi kehiteltiin aurinkovoimalaite ”Solex Agitator”. Lyhytkasvuinen viholliskätyri ja amerikkalainen punaniskaseriffi, joka esiintyi edellisessäkin Bond-elokuvassa, saavat elokuvan kallistumaan komediaksi.


title: 007 ja kultainen ase

text: "007 ja kultainen ase" jäljittelee useita elokuvia. Idea siitä, että mystinen palkkamurhaaja yrittää tappaa Bondin saattoi olla saanut innoitusta vuonna 1973 ilmestyneestä elokuvasta "Shakaali". Siinä missä edellinen "Bond"-elokuva oli yrittänyt mennä mukaan blaxploitaatiomuotiin, "007 ja kultainen ase" yritti hyötyä edellisenä vuonna ilmestyneen "Lohikäärmeen kidassa" -elokuvan menestyksestä. Taisteluelokuvat olivat saavuttaneet läpimurron 1970-luvun alussa ja "Lohikäärmeen kidassa" -elokuvan vihollisryhmä oli asettunut kiinalaiselle saarelle kuten Scaramangakin. "Kultaisessa aseessa" on vitsillä tehty taistelukohtaus, jossa kaksi teinityttöä pelastavat Bondin päihittämällä kokonaisen karatekoulullisen vihollisia. Elokuva sijoittuu paljolti Kaakkois-Aasiaan – elokuvakirjailija ja -toimittaja Michael Brooke on arvellut, että tälläkin yritettiin mahdollisesti hakea menestystä suosituksi havaitun teeman avulla. Alkuperäisromaani sijoittui Jamaikalle, mutta paikka piti vaihtaa, koska edellinen "Bond"-elokuva oli juuri sijoittunut Karibialle. Scaramangan peilisali muistuttaa "Nainen Shanghaista" -elokuvan loppukohtausta.


title: 007 ja kultainen ase

text: Elokuvan pääosien esittäjät ja heidän roolinsa:


title: 007 ja kultainen ase

text: Ian Fleming oli suositellut Roger Moorea James Bondin rooliin jo vuonna 1961. Moore oli sitoutunut televisiosarja "Pyhimykseen", ja rooliin kiinnitettiin Sean Connery. Hän vetäytyi roolista vuonna 1967. Tällöin tuotantoryhmä suunnitteli, että seuraavana elokuvana olisi kuvattu "007 ja kultainen ase" ja että Moore olisi tehnyt Bond-debyyttinsä tässä elokuvassa. Tuotantoa jouduttiin lykkäämään ja Moore teki muita sopimuksia. Vuonna 1971 Moore oli jälleen käytettävissä, ja hän solmi tuottajien kanssa sopimuksen kolmesta "Bond"-elokuvasta. Lopulta "007 ja kultainen ase" kuvattiin Mooren toisena "Bond"-elokuvana.


title: 007 ja kultainen ase

text: Christopher Lee oli Ian Flemingin serkku. Hän oli myös Roger Mooren ystävä jo ennen kiinnitystään rooliin.


title: 007 ja kultainen ase

text: Britt Ekland piti "Bond"-kirjoista ja lobbasi tuottajia päästäkseen näyttelemään Bond-tyttöä. Hän keskusteli roolista tuottaja Broccolin kanssa ennen käsikirjoituksen valmistumista. Koe-esiintymisessä hän haki Andrea Andersin roolia. Ekland luki, että Maud Adamsista tulisi seuraava Bond-tyttö ja hän ehti jo pettyä, mutta Adamsin rooli paljastui myöhemmin roiston rakastajattaren rooliksi. Eklandin agentti lähetti Broccolille kopion elokuvasta "Uhrijuhla", jossa Ekland esiintyi alastomana. Agentti ei maininnut, että Ekland oli elokuvan aikaan raskaana eikä sitä että elokuvassa näkynyt alaston takapuoli ei ollut Eklandin vaan sijaisnäyttelijän. Broccoli tykästyi Eklandin muotoihin, minkä lisäksi ohjaaja Hamilton oli nähnyt Eklandista kuvan, jossa tämä oli bikineissä. Hamilton kiinnitti Eklandin Mary Goodnightin rooliin. Kun kuvaukset alkoivat, Eklandin synnytyksestä oli kulunut vuosi, joten hän oli huomattavasti erinäköinen kuin mitä tuottaja oli odottanut. Eräässä haastattelussa Ekland sanoi, että Goodnightin rooli oli paras työ, joka hänellä on milloinkaan ollut, mutta toisessa haastattelussa hän myös totesi, että rooli ei paljonkaan auttanut häntä hänen urallaan.


title: 007 ja kultainen ase

text: Maud Adams oli jo roolia hakiessaan menestynyt malli. "007:stä ja kultaisesta aseesta" tuli hänen elokuvaläpimurtonsa.


title: 007 ja kultainen ase

text:
Lisäksi elokuvassa näyttelivät:
Elokuvassa näyttelivät myös seuraavat henkilöt, mutta heidän nimiään ei mainita lopputeksteissä:


title: 007 ja kultainen ase

text: Hervé Villechaizeen päädyttiin, koska Hamilton kertoi haluavansa konnan apuriksi minikokoisen Oddjobin.


title: 007 ja kultainen ase

text: "Kultaisen aseen" kuvauksia suunniteltiin aluksi Iraniin, joka oli yksi Flemingin romaanin tapahtumapaikoista. Tuotantoyhtiö kävi paikan päälläkin autiomaassa, paikassa, jossa he luulivat, että Bamin historiallinen kaupunki sijaitsi. Kyse oli kuitenkin eri kaupungista. Jom kippur -sodan myötä elokuvalle päätettiin kuitenkin etsiä jokin toinen kuvauspaikka. Yhtiön edustajat kävivät sen jälkeen Libanonin Beirutissa, mutta pitivät sitä kuvauksellisesti liian mielenkiinnottomana paikkana. Sinclair McKayn mukaan ohjaaja Hamilton päätti sijoittaa elokuvan Kaukoitään ja Thaimaahan, sillä Phuketin seudun saaret olivat tehneet häneen aiemmin vaikutuksen. Phuket ei ollut tuolloin vielä matkailukohde. John Corkin ja Collin Stutzin kirjoittaman "James Bond -ensyklopedian" mukaan Hamilton olisi halunnut sijoittaa loppuhuipennuksen Halonginlahdelle Vietnamiin, mutta tuotantoryhmä ei saanut kuvauslupaa Pohjois-Vietnamiin. Tuotannonsuunnittelija Peter Murton näki Lontoon metrossa mainosjulisteita Halonginlahtea muistuttavasta Phuketista. Tämän myötä työryhmä kävi tutustumassa Thaimaassa ja päätti sijoittaa elokuvan sinne. Kuvauspaikoiksi valikoituivat lopulta Thaimaan Phang Ngan lahti ja Bangkok sekä Hongkong ja Macao.


title: 007 ja kultainen ase

text: Tuotantoryhmä majoittui The Peninsula -hotelliin, joka oli myös kuvauspaikka. Myös RMS "Queen Elizabethin" osin uponnut hylky oli kirjoitettu osaksi elokuvaa. Tuottaja Broccoli sai idean hylyn käyttämisestä elokuvassa, kun hän oli työryhmän mukana tutustumassa Hongkongiin. Elokuvassa esiintynyt Bottoms Up -klubi on oikea baari, joka sijaitsee Tsim Sha Tsuissa. Hai Fatin tiluksille sijoittuvat kohtaukset on kuvattu Dragon Gardenissa.


title: 007 ja kultainen ase

text: Macaossa elokuvaa kuvattiin kelluvassa, laivaan rakennetussa Macau Palace -kasinossa kahtena tai kolmena iltana. Broccoli pelkäsi, että kuvausryhmä tuhlaisi kasinolla kaikki rahansa, joten hän ei antanut heidän nostaa sen viikon palkkojaan kokonaan.


title: 007 ja kultainen ase

text: Tuotantoryhmä viipyi muutaman viikon ajan Bangkokissa, jonka klongeilla venetakaa-ajokohtaus kuvattiin. Takaa-ajokohtauksessa kuljetaan myös kelluvan torin läpi. Karatekouluun sijoittuva kohtaus kuvattiin Muang Boranin ulkoilmamuseossa.


title: 007 ja kultainen ase

text: "Bond"-elokuvien näyttelijät saavat yleensä kuninkaallisen kohtelun: heidät majoitettiin hienoimpiin hotelleihin, he saivat erinomaista ruokaa ja kyydin joka paikkaan – Yaphet Koton sanoin he saivat elää James Bondin elämää. Poikkeuksen tähän teki tämän elokuvan kuvausryhmän Phuketissa viettämä muutama päivä, jolloin ryhmä asutettiin alkeellisiin oloihin. Ryhmä majoittui Pang Nan kylässä. Kylässä ei ollut tilaa, jossa koko tuotantoryhmä olisi voinut majoittua, joten ryhmä yöpyi siellä täällä. Paikkakunnan ainoa hotelli maalattiin tuotantoryhmää varten, että se olisi vähän paremmassa kunnossa. Hotellissa oli kuusi huonetta: oman huoneensa saivat Broccoli, Hamilton, Moore, Lee, Adams ja Ekland. Miehet antoivat naisten yöpyä huoneissa, joissa oli vessat. Eräs tuotantoryhmästä kertoi, että rakennus, johon hänet majoitettiin, oli varsinaisesti bordelli.


title: 007 ja kultainen ase

text: Elokuvaa kuvattiin Khow-Ping-Kanilla, jonne kuvausryhmän piti mennä joka päivä veneellä majapaikastaan. Kuvausryhmän piti herätä aikaisin ja kulkea tunnin matka veneellä, jossa oli matalat reunat, niin että liitokalat hyppivät veneen yli tai joskus veneeseen sisään. Perillä näyttelijät maskeerattiin ja puettiin rooliasuihinsa saaren lähelle ankkuroidussa pukuhuoneveneessä. Turistit tulivat saarelle ottamaan valokuvia kuvauksista, minkä vuoksi useita otoksia meni pilalle. Kuvausryhmän varusteet jätettiin saareen yöksi ja pari henkilöä palkattiin vartioimaan niitä. Eräänä aamuna kuvausryhmän suuret generaattorit olivat kadonneet. Saari, jolla elokuvaa kuvattiin, oli kuvausten aikaan asumaton, mutta nykyään se on matkailukohde, jossa on useita kauppoja. Se tunnetaan nimellä ”James Bond Island”.


title: 007 ja kultainen ase

text: Toisen tuotantoryhmän piti lähteä Bangkokista, koska siellä syttyi mellakoita. Kun ensimmäinen ryhmä palasi Britanniaan kuvaamaan studio-osuuksia, kuvaaja piti vaihtaa. Aiemmat "Bond"-elokuvat kuvannut Ted Moore ei pystynyt kuvaamaan elokuvaa loppuun. Hänen tilalleen saatiin Oswald Morris. Studiokuvaukset tehtiin Pinewood Studiosilla.


title: 007 ja kultainen ase

text: Elokuvassa on kohtaus, jossa auto hyppää puusillaksi naamioidusta rampista, kääntyy ilmassa ympäri 360 astetta ja laskeutuu joen toiselle rannalle. Hamilton oli nähnyt tempun amerikkalaisessa autonäytöksessä ja halusi käyttää sitä "Bond"-elokuvassa. Hän päätti, että temppua voitaisiin käyttää kohtauksessa, jossa auto ylittäisi romahtaneen sillan. Tuotantoryhmä löysi Thaimaasta sopivan paikan, jossa kohtaus voitaisiin kuvata. Elokuvaan kuvattiin takaa-ajokohtaus, jotta saataisiin syy, miksi auto hyppäisi joen yli. Temppu valmisteltiin huolella. Broccoli otti yhteyttä rallikuski Jay Milliganiin, joka oli tehnyt ”Astron kierrehypyn” ensimmäisen kerran Houstonin Astrodome-stadionilla vuonna 1972. Tuottajat ostivat oikeudet ajoneuvo-onnettomuuksia simuloivan Raymond McHenryn tietokoneella kehittämään stunttiin. Liikenneturvallisuusvirastolle työskennelleet Cornellin yliopiston tutkijat laativat tempusta tietokonesimulaation, jonka perusteella tuotantoryhmä valmisteli tempun. Milliganin sijaan autoa ajaa elokuvassa hänen avustajansa, sijaisnäyttelijä Loren ”Bumps” Williard, joka ei ollut ikinä ennen tehnyt kyseistä temppua. Temppu tehtiin AMC Hornet -autolla ja se kuvattiin kahdeksalla eri kameralla. Temppu onnistui ensimmäisellä otolla, joten Broccoli maksoi hänelle bonuksen. Elokuvassa temppu esitetään hidastettuna. Säveltäjä Barry lisäsi kohtaukseen koomisen tinapillin vihellyksen, mitä hän on myöhemmin kertonut katuvansa.


title: 007 ja kultainen ase

text: Elokuvan musiikin sävelsi John Barry. Hänet kiinnitettiin tuotantoon niin myöhäisessä vaiheessa, että hänelle jäi vain kolme viikkoa aikaa musiikin tekemiseen. Elokuvan tunnuskappaleen ”The Man with the Golden Gun” esittää Lulu. Laulun sanoitti Don Black. Kappaleen sovitus yhdistää ensimmäisten "Bond"-elokuvien big band -tyyliä ”Live and Let Dien” rock-tyyliin. Elokuvan musiikki perustuu vahvasti tunnuskappaleeseen: Barry ei tällä kertaa säveltänyt erillistä rakkaus- ja toimintamusiikkia, vaan käytti samaa säveltä kummassakin yhteydessä. Luodakseen kaakkoisaasialaista tunnelmaa hän käytti cimbalom-soitinta.


title: 007 ja kultainen ase

text: Capitol Records julkaisi vuonna 1975 elokuvan musiikista albumin "The Man with the Golden Gun". Albumi tai elokuvan tunnuskappale eivät kumpikaan päässeet myydyimpien listoille. Albumiin oli tehty hyvin vähän jälkituotantoa, joten se ei tuonut elokuvan musiikkiin paljon lisäarvoa. Lulu totesi myöhemmin, että hänen esittämänsä tunnuskappale oli huono yritys mukailla Shirley Basseytä.


title: 007 ja kultainen ase

text: Alice Cooper, joka piti John Barryn musiikista, teki kappaleen nimeltä ”Man with the Golden Gun” ja toivoi, että elokuvien tuotantoyhtiö kiinnostuisi kappaleesta. Tuottajat eivät kuitenkaan tienneet kappaleesta ennen kuin se ilmestyi vuonna 1973 albumilla "Muscle of Love". Kappaletta ei otettu elokuvan tunnuskappaleeksi, mahdollisesti koska se olisi ollut elokuvan ilmestyessä jo vuoden vanha eikä se saisi ihmisiä ostamaan elokuvan soundtrack-albumia.


title: 007 ja kultainen ase

text: Elokuvan ensi-ilta oli 18. joulukuuta 1974 Odeon Leicester Squareissä. Prinssi Philip, Edinburghin herttua oli paikalla tilaisuudessa. Elokuvan levittäjä oli United Artists. "007 ja kultainen ase" oli ensimmäinen "Bond"-elokuva, joka esitettiin Kremlissä. Tuottaja Broccoli oli paikalla Kremlin-esityksessä. Suomen ensi-ilta oli 20. joulukuuta 1974 Helsingin Bio Rexissä. Elokuva sai teatterikierroksellaan yhteensä 420 450 katsojaa Suomessa. Vuonna 1974 Suomen ensi-iltansa saaneista elokuvista "007 ja kultainen ase" sai kolmanneksi eniten katsojia.


title: 007 ja kultainen ase

text: Elokuvan tuotto oli 97,6 miljoonaa dollaria. Levittäjä tienasi elokuvasta 37,3 miljoonaa dollaria, josta vain 9,4 miljoonaa tuli Pohjois-Amerikan markkinoilta. Elokuva oli edeltäjiinsä verrattuna kaupallinen pettymys. Se sai vähemmän katsojia Yhdysvalloissa kuin yksikään sarjan aiempi elokuva. Länsisaksalaisen kolmen miljoonan katsojan myötä annettavan Goldene Leinwand -tunnustuksen elokuva sai tammikuussa 1977.


title: 007 ja kultainen ase

text: Elokuvan jälkeen kesti kolme vuotta, ennen kuin seuraava "Bond"-elokuva, "007 rakastettuni", ilmestyi. Se oli sarjan pisin tauko siihen asti. Syinä olivat toisaalta olettamukset, että sarjasta oli loppumassa puhti, ja toisaalta se, että Harry Saltzman lopetti "Bond"-elokuvien tuottamisen, mistä seurasi kiistoja sarjan oikeuksista. Saltzman antoi talousvaikeuksiensa vuoksi Danjaqin osakepääomansa vakuudeksi, että sai lainaa. Saltzmanin lisääntyvien ongelmien vuoksi pankit julistivat lunastusoikeuden menetetyksi. Danjaqin yhtiösopimus oli kieltänyt Broccolia ja Satzmania käyttämästä yhtiön osakepääomaa vakuutena, joten tuottajien välit kiristyivät vuoden 1975 loppuun mennessä. Saltzmanin oli myytävä 40 prosentin osuutensa yhtiöstä ja Broccoli aloitti häntä vastaan pitkän ja katkeran oikeusprosessin. Osakepääoma myytiin lopulta United Artistsille. Näiden järjestelyjen vuoksi seuraavan "Bond"-elokuvan suunnittelu keskeytettiin. Guy Hamilton oli aikonut ohjata sarjan seuraavankin elokuvan, mutta hän lähti nyt ohjaamaan toista elokuvaa. Elokuvasarjan tulevaisuus oli tässä vaiheessa epävarmaa.


title: 007 ja kultainen ase

text: Elokuvan televisioensi-ilta oli joulupäivänä 1980. Kyseisen esityksen televisioyleisö on yhä (2012) "Bond"-sarjan suurin. Suomessa elokuva on esitetty televisiossa 1990-luvun alusta lähtien noin joka toinen vuosi.